url: =Buhtu Kihello Leiseek | Storacles | Bible Universe\nMoses in Egypt kumpipa tawh akimuh ma-iin, a sanggampa Aaron tawh bawlsiatna thuak Israel makaite muhpih masa hi. Israel makaite kiangah hanthawn uh a, nakpi takin Pasian naki-ap un avanglian Pasian khut in sawtlo iin hong honkhia ding hi ci iin gen uh hi. Israel mite in nipikal khat sungah ni sagih Egypt mite adingin na sepsak uh hi. Tua akimuh ua kipan in Israel mite in ni sagih ni khawl ding lamen iin nuam mahmah uh hi. Tua manin Pharaoh in Paikhiatna 5:5 sungah Moses leh Aaron kiangah gen a, note in anasepna pan un khawl sak uh teh, ci hi. (Hebrew kamin khawl cih pen “Shabath”ahihi. ) Agilo kumpipa in hih minamte in ka na hong sepsak den a ka sila ahih theih detna dingin, ka bawl dinghi, tua hileh ka Pasian kabiading uh hi ci aa a ngaihsutna uh lung sim hong bei ding hi ci-in ngaihsun hi. Amah in: "Amaute buhtu zonsak nawnkei un amaute in zongtawm iin, nidanga angah leiseek zah mah ngah uh hen, ci hi. Bangbang hita leh nakhiam kei ding uh hi; bang hang hiam cih leh amaute thadah uh hi." Paikhiatna 5:7, 8. Moses hun lai mah bangin, Pasian in amite adingin nalianpi khat sem ding hi. Asawtlo iin amaute in mawhna sila pan iin kihonkhiata dinga vantung Canaan gam zuan iin zinta ding uh hi. Pasian in khatvei lai aa amite lungsim a heisak mah bangin, ni nunung mite in athupi Sabbath ni tawlngak ding a theihna dingun a lungsim uh akihei nadingun hanciam hi.\nMark 2:27. Tua ciangin Jesuh in, “Sabbath ni, __________te' phattuamna dingin a kibawl hi a, __________ pen Sabbath ni a phattuamna dingin a kibawl hilo hi.\nPhawk Ding: Zeisu in mite adingin Sabbath kibawl hi acih ciangin, “mite” cih kammal in “mi khempeuh” – mi pawl khempeuh cihna hi aa hun, mun, leh mual tawh kisailo hi.\nPiancilna 2:1, 3. Tua ahih __________ vantung, leitung, leh a sunga omte khempeuh kiman khin hi. ... Tua ahih __________ Pasian in ni sagih ni thupha pia-in siangthosak hi. Bang hang hiam cih leh pian'sak nasepna ama nasep khempeuh panin tua ni-in Pasian a tawlnga hi.\nPhawk Ding: Piansakna kaal (week) bei na-ah Sabbath kiphut hi.\nPhawk Ding: Piancil a lian 2 sungah Pasian in Sabbath pen Piancil kaal-a ni sagih ni-in a bawl ahihna thu thum vei hong gen hi. “A siangtho a zat dingin koih tuam” iin, a “siangtho” sak hi. Pasian in Sabbath pen nai 24 hun in bawl hi, bang hang hiam cih leh hun pen Zeisu tawh ki-itna maan a khan nang in kisam hi.\nPaikhiatna 20:8-11. Sabbath ni a siangtho-a zat ding phawk un. Ni guk sung nomau' na semin na nasep ding khempeuh uh na hih ding uh hi. Ahi zongin a ni sagih ni pen Topa note' Pasian' Sabbath ni ahi hi. Tua ni-in note, na tapate, na tanute, na nasempate, na nasemnute, na ganhing uh ahi a, peemtate in ahi zongin na __________ na sem kei ding uh hi. Bang hang hiam cih leh a ni guk sung tengin Topa in van leh lei, tuipi leh tuate sunga om khempeuh bawl a, a ni sagih ni tawlnga hi. Tua ahih ciangin Topa in Sabbath ni thupha pia-in siangthosak hi.\nPhawk Ding: Paikhiatna 20:8 –11 pen Pasian thukham lina ahihi. A naak thupit luat zia lahna iin a Thukham Sawm lakah a hel hi. Aneu lina in “na Topa Pasian ii Sabbath," a ci hi. Thukham lina bekin “mangngilh kei in” cih a neihna in Pasian in mite’n mangngilh ding uh hi cih a theihna honglak hi. Pasian’ Thukham Sawm palsatna in mawhna hi (1 John 3: 4). Ahih hangin Zeisu in Ama mite a mawhna, a thukham palsatna panin a honkhia dingin a si hi (Matthew 1: 21).\n5. Pasian in, "Sabbath in ciaptehna hi," acih, a thupi mahmah nih in bang leh bang hiam?\nEzekiel 20:12. Topa ahi keimah in amaute pen mi siangtho-in ka bawlna thu a phawkna dingun __________ kikalah thukimna limin Sabbath tan' ding thu ka pia hi. Paikhiatna 31:17. Ni guk sung teng Topa in van leh lei bawlin, a ni sagih ni-in amah tawlnga a, a tha dimsak kik hi. Keimah leh Israel mite' kikalah hih Sabbath ni pen lim khat hi tawntung ding hi, ci hi,’ ci in,” a ci hi.\nPhawk Ding: Pasian in Sabbath ni pen Amah a Bawlpa ahihna leh Honpa ahihna ciaptehna hi, ci hi. Mangmuhna 14:6 –14 ah Pasian in “leitung a teeng mi khempeuh, nam khempeuh, pau khempeuh, pawl khempeuh” (aneu 6) te kiangah gen dinga thupi thu thum a pia hi. Thupuak masa in aneu 7 na ah kimu hi: Tua vantungmi in, “Pasian kihta un la, a vangliatna phat un.\nLuka 4:16. Tua ciangin ama khan'na Nazareth khua-ah Jesuh pai a, __________ ni ciangin a paingei bangin kikhopna inn-ah a pai hi. Lai Siangtho a sim dingin amah ding a,\nPhawk Ding: Zeisu pen na khempeuh ah ih etteh ding ahihi (1 Peter 2:21); Sabbath tan zong ih etteh ding hi, bang hang hiam cih leh Ama ngeina ahihi. “Ngeina” pen ih hih det khat ahihi. Christiante Ama gamtat bangin ih gamtat ding ahihi (1 John 2: 6).\nSawltak Tangthu 18:4. Sabbath ni simin __________ inn-ah limtakin thu gen a, Jew mi leh Grik mite in thu a upna dingun a hanciam hi. Sawltak Tangthu 17:2. A pai ngei zel mah bangin Paul zong __________ inn-ah pai a, Sabbath ni thum sung Lai Siangtho siksanin mite tawh thu kikum a,\nPhawk Ding: Ni sagih Sabbath tan zong Paul ii ngeina hi.\nPhawk Ding: Khat veivei, khua sungah biakinn omlo ahih manin, nungzuite in Sabbath ni in Gentile numeite tawh gun gei ah a kikhawm uh hi (Sawltaakte 16: 13).\nPhawk Ding: Zeisu in A.D 70 kum cianga Jerusalem akisiat ding thei khol ahih manin a maa (kum 40 kiim) in na genkhol hi. Ahih hangin Sabbath ni iin gamkek galkapte kiang panin a tai loh nadingun thungen dingin a gen hi. Zeisu in a sih khitciang nangawn in zong Sabbath siangtho aa zatding a lunggulhna kitel hi.\nMaangmuhna 12:17. Tua ciangin tua numei tungah gulpi heh mahmah a, tua numei' suanlekhak dangte ahi, Pasian' thupiakna zui-in, Jesuh thu-ah kiptakin a om mite a sim dingin kuankhia a, Maangmuhna 14:12. Pasian' thupiakna zui-in Jesuh tungah a citak Pasian' mite-a' dingin thuakzawhna kisam hi. Maangmuhna 22:14. Khuapi kulhkongpi sungah a __________ ding leh nuntakna singgah a nektheihna dingun a puan uh a siangin a sawp mite, mi hampha ahi uh hi.\nPhawk Ding: A tunga laisiangtho munte in hun nunung Pasian pawlpi gen nuam hi a, ii simna sungah, hun nunung Pasian pawlpi in Thukham sawm zui ding hi ci hi; Thukham lina, Sabbath zong a kihel hi.\nPhawk Ding: Laisiangtho in khang tawntunga hotkhiatna ngah mi khempeuhte in Pasian’ Sabbath van thak leh lei thak ah zong tang khawm ding uhhi, ci hi.\nLuka 23:54. Tua ni pen nipi zawh ni nga ni hi a, Sabbath ni hong hi dektak ta hi. Galilee gam panin a hong zui __________ in zong a kivuina-ah zui uh ahih manin a hanphual leh a luang kisialzia khempeuh zong a mu uh hi. Tua ciangin amaute ciah uh a, Jesuh' luang a nuh dingun paknamtui leh sathau a bawlkhol uh hi. Thukham zui-in Sabbath ni tawlnga-in a om uh hi. Luka 24:1. Nipi ni zingsang tungin __________ in a bawlsa uh paknamtui tawi-in hanah va pai uh hi.\nPhawk Ding: Zeisu pen Sabbath ni ma Friday ni(Kigin ni) iin kikhai lum hi (Mark 15:42). Thukham ii Sabbath ni iin Zeisu han sungah tawlnga a (Luke 23: 56), Sabbath ni khit ni masa ni-in tho kik hi (Mark 16: 1-6).\nLeitung khempeuh aa Christiante in tua ni Easter Sunday ci iin lawp bawl uh hi. Laisiangtho in Sabbath ni pen Friday khit Sunday ma cih limtak iin hong lak hi. Calendar khat peuhpeuh ah kaal simna ol takin kimu hi. ("Calendar kikhel hilo hiam" leh "Tongdot in bang gen" cih thulute NA EN IN)\nPaunak 30:5, 6. “Pasian in a thugen khempeuh a manna laktel a, amah a belte-a' dingin kidalna lum ahi hi. 6Ama genlohpi behlapsak kei in; na tua cih leh amah in nang hong __________ zuau thugen na hihna hong kilang ding hi,” a ci hi.\nPhawk Ding: Thuhilhkikna 5 aa agen mah bangin, Pasian in Thukham Sawm a piak ma in kuamahin “behlap lo iin” zong a “lakkhiat loh ding” uh a vauhilh hi (Thuhilhkikna 4: 2). A piak banglian iin a kep dinguh ahihi. Pasian in A Sabbath thupha pia a (Paikhiatna 20: 11), A thupha piak na khat peuhpeuh thupha ngah den hi (1 Khangtangthu 17: 27).\nSiampi Laibu 23:32. Tua pen note-a' dingin a thupi tawlngakna Sabbath ni hi ding a, an na tang ding uh hi. Tua kha ni kua nitaka kipan, a nitak panin a nitak kik dong note in na Sabbath uh na tang ding uh hi,” a ci hi. Marka 1:32. Tua nitak lam, ni a tum khit ciangin mite in Jesuh kiangah cina khempeuh leh __________ khempeuh a hong paipih uh hi.\nPhawk Ding: Sabbath hun pen Friday nitum pan kipan in Saturday nitum dong ahi hi.\nPaikhiatna 20:10. Ahi zongin a ni sagih ni pen Topa note' Pasian' Sabbath ni ahi hi. Tua ni-in note, na tapate, na tanute, na nasempate, na nasemnute, na ganhing uh ahi a, __________ in ahi zongin na bangmah na sem kei ding uh hi. Isaiah 58:13. Note in Sabbath siangtho sakin, keima ni siangtho ni-in na nasepna panun khawlin Sabbath ni pen deihhuai sa-in, Topa' ni siangtho pen pahtawihuai na cih uh a, note in pahtawi-in note' deihbang zuiloin, note' ut bang hiloin motpau loin na om uh leh, Marka 2:28. Tua ahih ciangin Mihing Tapa pen Sabbath ni nangawn a ukpa ahi hi,” ci-in a thugen a khum hi.\nPhawk Ding: Ding: Laisiangtho a Lui leh a Thak ah Pasian in Sabbath pen Topa’ ni ci hi. Pasian’ Sabbath ni tuatcilna tawh mawhna mite’n abawlloh nadingun avau dingin asawl hi (Isaiah 58:1, 13). Pasian in Ama Sabbath siangtho pen mi khempeuh adingin gen hi (Isaiah 56: 2-7). Laisiangtho in Sunday ni pen Topa’ ni hi ci ngeilo hi. Sunday ni pen kaal khat sunga nasep nite lakah khat a hi bek hi (Ezekiel 46:1). Acil pek pan a hisa hi.\nMatthai 11:28. “Na semin vangik pua-in a gim mite khempeuh aw, ka kiangah hong pai ta un. Note tungah lungsim tawldamna ka hong pia ding hi. Paikhiatna 33:14. Topa in Moses kiangah, “Nang tawh kong pai ding a, lungsim __________ hun nang kong pia ding hi,” a ci hi. Hebru 4:5. Hih thu mah na kigenkik a, “Ka __________ munah hong pai-in kei tawh hong tawlnga ngeilo ding uh hi,” na ci kik hi.\nPhawk Ding: Thukham Sawmte in khalam khiatna anei ciat uh hi. Christian mi pawlkhat in lai thukham bek en in kha thukham a awlmawh kei uh hi. Zeisu in a nih in a kikim dimdiam dingin a deih hi (Matthew 5:21, 22, 27, 28). Laisiangtho in “tawlnga” cih kammal pen hotkhiatna genna in zang zel hi Hebrew 4:1, 4, 9, 10 te sungah Khazih sunga aom takpite leh a piangthak tawlnga takpi te in ni sagih Sabbath ni pen Christiante tawlngak ni tatak iin nei ding uh hi.


timestamp: atn

url: =Pu Trump impeachment tawh thu bawl ding vaihawm tei tei uh :: ZOMI DAILY\nPu Trump impeachment tawh thu bawl ding vaihawm tei tei uh\nposted on 23 January 2021 at 12:13 am Lomkholna: News, Thomasmung, USA, World\nBreaking: Pu Trump impeachment tawh thu bawl ding vaihawm tei tei uh\nCongress member tampi in akham kham kawmkal Democrat makai pi te geel ahi Pi Nancy Pelosi leh Pu Chuck Schumer ten Pu Trump pen impeachment tawh thu bawl bawl tei tei ding vaihawm uh aa, Pi Nancy in Senate te tung hong tung ding Monday ni in puak to ding ci in tuni taangko khia hi. February 8 ni in Senate ah thu sunna kinei ding hi ci in Pu Schumer taangko khia uh hi.\nHi vai tawh kisai mipi lam pan zong lung himawhna tampi om aa, Pu Biden in zong inauguration speech ah kipumkhat ding gen gen napi in hi te hong vaihawm mawk uh pen kikhen nading hi zaw ding hi ci in Republican makai tampi genkhia uh hi. Harvard Law professor emeritus Alan Dershowitz in tu in Pu Trump pen private citizen khat hi ta aa, Senate in article of impeachment pen alak khiat, akhawlsak (dismiss) uh kul kha ding hi ci hi.\nPu Dershowitz in US constitution sungah “Impeachment” ii a khiatna leh adeihna pen President asem lai te a panmun pan khawlsak nading leh politics ah alut theih nawnloh ding azat uh hi aa, ahi zongin Pu Trump in Kumpi pan atawp zawh ciang a bawl tei tei uh pen thu man hi lo aa, US constitution tawh kituak lo hi ci hi. Democrat makai Pu Schumer in belh Senate in Pu Trump pen impeachment kibawl tei tei dingaa mawhna nei leh nei lo pen Senate in khensat ding hi ci hi. Democrats te ii a deihna leh alunggulh napi uh in Pu Trump pen politics ah asih dong akihel theih nawnloh nading leh 2024 ciang President akidem kik theih nawnloh dinguh agel nuam uh hi aa, kidem kik leh amau aading lahuai thei ding ahih man in lau mahmah uh hi ci uh hi.\nSen. John Cornyn (R-Texas) leh Sen. Linsy Graham ten hi vai Senate in kipsakna confirmation kibawl lo dingaa, President ahi nawlo pi khat impeachment i bawl pen akhiatna om lo hi ci hi. Senator Rand Paul in belh Supreme Court Justice John Roberts hong tu kei leh Senate in bang cih impeachment bawl thei ding i hiam ci in dotna nei hi. Senate sung ki vote na nei zen zen in Democrat te lam panpih aa vote akhia peuh peuh mai Senate election ciang kitel kik nawnlo ding hi ci in mipi tampi in genkhia uh aa, Pu Trump vote ahia mipi 75 million te alangpang suak ding uh hi ci uh hi. Pawl khat in belh Pu Trump impeachment a vote tei tei uh leh Republican party zong khen nih kisuah thei ding hi ci uh hi.\nTu ciang ciang Republican senators te lak ah Sen. Mitt Romney leh adang khat leh nih bek in vote ding ki kilamen aa, Republican senators 17 te in thukimna vote akhiat uh leh bek tua impeachment taangtung zo pan ding ahi hi. GOP Rep. Marjorie Taylor Greene in abeisa hun in Pu Trump impeachment na vai hawm tei tei uh leh Pu Biden zong impeachment hong kibawl kik ding hi acih mah bangin House ah Pu Biden impeachment article puak to ta hi. Hi vai te bang ciang hong tung hiam cih en to to lai ni. Thomas Mung\nPrevious: USA, Atlanta pan Nu Vung Khaw Ciin (Gamlai, Naulak) in hongnusia\nNext: President Joe Biden in Executive Order abawl thakte\nMawtaw adeihphadiak khat asih ciangin mawtaw sungah kikoih in kivuikhawm\nNang hanciamna na sakha hiam?\nVondeih Kep Ding – 102 (Dimno’ Pa)\nNunnuam Vangkhua ~ Hau Thang\nChin State khuapi Hakha ah akituahna thu ~ Dr. Vumson\nThusuah & Thusuak (Linguistics)\nChristian Hymn te’ tangthu: Zeisu’n Hong It Hi\nAmerican leh aki pawlpih te ~ Peter Suumpi


url: =Zangkong Zomi Khuado na pawlkhat :: ZOMI DAILY\nposted on 17 November 2014 at 12:58 am Lomkholna: News, Zomi\nDear all, Tukum Tedim- Associationte makaih natawh Zangkong Zomi Khuado pen vai tuamtuam hang in ki ziakai hi. Zani 15.11.14 ni in TBC-Y Social Hall ah ki bawl thei pan hi. Hun kipat ma ding in Maj. Kam Cin Lian in Khuado pawi tangko khiatna hong nei in Pa On Za Suan makaih na tawh kipat na Zolapi te ki awi hi. Kipat hun ap thu ngetna pen Rev. Khoi Lam Thang in hong neih sak hi.\nVai muakna T-A President Prof.Dr.C. Thang Za Tuan in hong nei in tua zawh ciang in Zomi lasiam Nu Toih leh Maj. Kam Cin Lian in la hong sa hi. Khuado thugenna T-A Vice President Pa Kap Khen Pau in hong neih sak zawh ciang in Zongeina lam Zangkong Zomi R.C Khangno te in hong zom suak in tha ki ngah mahmah hi.\nLeitungbup gam 36 aa om Zomi ta dingin siampi thu ngetna Kawlgambup AG ki pawlna ah General Secretary asem Rev.Dr. Suan Za Pau in hong neih sak hi. No nong phawk khol kei uh zongh ko Zomi na mipih te un hong ki phawk hi. Tuazawh ciang in Zopawlpi pan in Zongeina lam hong nei leuleu in tha ki ngah mahmah hi. Tua khit ciangin Zomi Lasiam Dr. Mangsan (Zogam Lalpu tapa) in a la dawng 1 tawh mipi te tha hong pia hi.\nTua zawh ciang in Zangkong aa aom Zomi Designer te makaih na tawh lady Fashion Show hong nei uh in mupnop mahmah leh ih ngeina puan hoih nono te Zomi nungak te in hong lak ziahziah in mipi hong lawp sak mahmah hi.\nPahtawi piakna T-A Secretary Steven Cin Za Khai in hong makaih in Zomi ULian pawl khat, Ph. D ngah thak 4 leh tukum tan 10 ah gual tung tuanna(D) ngah te pah tawina ki pia hi. Tua khit ciang in All D ngah Zolia khat leh Ph.D ngah teng in lungdamna leh mipi tha piakna tomkimcing hong nei uh hi. Tua zawh ciang in Zomi Siamsin te in zongh Zongeina khat mah ahi guatah lam hong nei in muhnopsa in tha ki ngah mahmah hi.\nFashion Show anihvei na hong hi leuleu in Pasal te in ih Zopuan hoih nono te tawh hong ki leh zialzial uh hi. Tua zawh phet in nungak te in zongh puan design khat mah tawh hong nei leuleu uh hi. Tua zawh ciang in Zomi lasian Pa Dalpi leh Tg. T.S. Khaipi in la tawh tha hong pia ziahziah uh hi.\nAn kuang aa ding in GZA AGS Rev.Dr. Go Cin Zam in hong neih sak khit ciang in hun man na ding in GZA President Rev.Dr. Simon Pau Khan En in hong neih sak in hun te nitak nai 5 lian in ki zial pawl in inn nuai ah an neek kawm in ki lawmtakna ki nei ciat hi.\nTutung Khuado ah M.C pen Tg. Cin Suan Kap, Lia Niang Theih Kim leh Lia Ngai Tawi Lun Cing te in hong sepsak uh hi. Tutung khuado pen kum dang tawh kibang lo in mipi kicim man lo in nuam kisa hi. A hi zongh in Zangkong om Zomi inn 1500 ai tang ding in mipi 300 khawng ahih man in ki tawm hi. Ahi zongh in amun tawh kituak in Biakinn kidim hi.\nMailam ah hi thei hi leh Zangkong Zomi bup hoih tak in thu kiza in Hlaing Hall khawng ah bawl zawh ding ki lung ngulh mahmah hi. Khuado ei aa ahih buang in maw? Hi teng pen kei theihpak teng kong at pak hi in akisam aom aa leh hong telsiam un la, at dan ahoih lo aom khak aa leh ngaihdam bawm ah maw! Khangno pawl khat makaih natawh mite hih dan in marn ki zaih na ding in kibawl in tua mun ah Zomi nasep nei te in amau logo suang in tua tawh kizaih in et lawm mahmah hi. Lungdam, Thawngmang (Zangkong)\nPrevious: ZYA Weekly News :: 31 October 2014\nNext: ZOLUS Journal No. 18 ki ngahta\nSyria, Damascus ah Car Bomb puakkham in mi 18 si, adang mi 12 liam


url: =Aman kiam semsem mihing pumpi :: ZOMI DAILY\nAman kiam semsem mihing pumpi\nposted on 7 November 2019 at 9:00 pm Lomkholna: Article\nMihingte i man neihna ni khat khit ni khat kiam hanhan hi. Pumpi cilesa hoih semsem mannei semsem cih om theilo hi. Nidang lai in melhoih a minthang vangvang kineihsiam numei (actress) khat kiphawk thakna a ngahsak thupiang khat om ngei hi. Nungak melhoih nu pen a lawmngaih pa tawh hong kitengin kamsiatna tawh a sawt lo-in a pasal in sihsan citciat hi.\nA melhoih mahmah lai ahih manin, a it, a ngai tampi om lakah a minthang kineisiam pasal (actor) melhoih pilna nei banah sumlepai hau khat in “hong teenpih tapeuh in” ci-in Khamhai ( Golden cup) khat tawi-in va ngen hi. Nuthawi melhoih nu in sangzo lo-in na nawlh hi. Tangvalpa zong lungkia lo-in va paikik a, Ngunhai( Silver cup) khat tawh teenpih ding va ngen leuleu hi. Nuthawi in kei ka melhoih lai lel hong deih tampi om ci-in nawlh leuleu hi.\nTangvalpa zong lungkiatuan lo-in a thumveina Sumngohai( Brass cup ) khat tawi-in hong teenpih in va ci leuleu hi. Nuthawi in a nget masak lai sangin, a man tawm semsem tawh a kuan tangvalpa hong tawnggawp hi. “Nong paicil-in Khamhai nangawn kong sanloh bang dinga, atawmman semsem in hong kuan na hi hiam? Nong simmawh bawlna hi, zumtheilo na hiam? Hi bang zi nget kua hoh ngah ding na?” a cih leh; Tangvalpa in “nuthawi aw, kei pen pilna nei hing.\nNa pumpi a man kiam semsem tawh kizui a hong ngen ka hi hi. Nang pen ni khat khit nikhat na teek semsem zaw a, na moi semsem thei kei hi. Tua ahih teh, kong tawi vante zong a masa sangin, a nunungte in manneilo semsem ahi hi. Tua mah bangin nang pumpi zong nikhat khit nikhat teeklam manawhin aman kiam semsem zaw hi,” acih leh nuthawinu zong thakhatin a om dan hong kikhelzo phialin, kiphawk thakna khat hong nei thei hi.\nTangvalpa in genbeh lai a, “na kihoihsakna huhau in na lungsim kiphasak luakha a, thu hoih thupha na ngaihsut khaloh ding, na hoih, na pha nasep khakloh ding kong dahpih hi” ci-in ciahsan hi.\nTangvalpa thugen mah bangin nuthawinu bek hilo, laisim nanglekei zong nikhat khit nikhat kiham semsem hi. Nisim a i thuak gentheih haksatna, khualum nisa kapna, lungkham sinkhamnate in hong zawm sakin pumpi man a kiam semsem mihingte i hih lam kiphawk huai hi.\nIh kizattheihna hong kiam semsem dinga, i pil i siamna, i melhoihnate hong kiakia ding hi. Tomkal nuntak sungin lungsim pha tawh kimlepam a etlawmsak i suahzawh nading uthuai kasa hi.\nPasian thu um eite in a kisiathei i pumpi Pasian minthan nading i zatkhak leh tawntung i kha nuntakna man khangin nosuah semsem ding hi. Hih bang lametna nei i hih manin Pasian adingin hanciam huai mahmah cih zong behlap nuam hang! Hih Thute Manpha Sa Lua Ni Teh!\nPrevious: Bunghawm le Niangtui hainih\nNext: Tukum 2019 Khuado Pawi, Yangon ah kilimbawl mahmah napi\nMyanmar gamsung ah Cyclone huihpi hangin asi mi 5 pha, inn 1400 kisia


url: =Zomi Nam Ni 2014 Hong Naita ~ Hau Za Cin :: ZOMI DAILY\nposted on 16 February 2014 at 10:51 am Lomkholna: Article, Hauzacin\nZomi cih ciangin kuamah midang omlo hi hang. “Cimnuaia sa kibak Geltui ah kithuk” ciin Zomi pu leh pate in na gen den uh hi. I ten masakna Cimnuai hi in tua panin Geltui ah kitai in tua pan Tedim ah kitengto leuleu in tua pan Kawlzang khawng damdam in kitungsuk leuleu hi. Kawlzang khawng i tun ciang a gamla zaw a paizote in Gunkhawm khawng va tungsuk uh a, tuate hong ciah uh ciangin, “Gunkhawm khanglamah zong khua omlai hi” a cih uh ciangin khamtungah a omlaite in lamdang sa in ‘Gunkhawm khanglam ah khua omlai kici zen veh aw” ciin na kigen uh hi. Tuate a sawtlo in gunkhawm khanglam pekpek va tungsuk uh a Mandalay ciang dong tungin va teeng uh a, Zangkong dong va tungsuk in va teeng uh hi. Zomi sungah laisiam masa leh tuipi gal kah masa Sia Rev.S.T. Hau Go bang tuipi gal kan in USA ah sang va kah vangvangin pilna mu masate kiangah pilna va sinin Master degree ciang bang va la mawk hi. Tua hun khawngin ngaihsun leng Zomite Pasian in hong lapsangna nakpi in lamdang himawk hi.\nMinam banga kal suan a kulna a om leh minam bangin kalsuan khawm ding hi hang. Kuamah kitaisanlo in minam khat i hihna lak in kalsuankhawm ding hi hang. Minam kalsuanna leh lam ah kuamah hauzacingamta lo dingin i kizawn a, a gamta i omloh ding zong ka lamen hi. Minam gamtatna lehdo lama gamta a om leh a kamsiat huai mahmah thu hi a, a tangthu hoih hetlo hi; banghang hiam cih leh minam khat lehkalh a gamta ahih manin.\nUSA a Pu King Mang cih den zel mah bangin, kei zong, “Z = Zomite hanlungciam, khangto diam”\nPrevious: 914 Zomi Soccer Team\nNext: Zomi Nam Ni pianna leh ngaihsut huai thupite ~ Prof. Dr. Thang Za Tuan


url: =Rev.Dr.Dam Suan Mung Pah Tawina – FGA Tulsa\nRev.Dr.Dam Suan Mung Pah Tawina\nAdmin / February 2, 2015 / FGA File\nZomi Pasian Naseem sung ah Ngalliam , Gaalhaang (Tura) Minphatna apiak huai mahmah Rev Dr Dam Suan Mung@ Sia Mung Tawng\nZomi sung ah Pasian in ongzasak mahmah apawlpi in bel onggen keining kei ABC tung kinga pawl hilo kahihman. Rev Dr Dam Suan Mung@Sia Mungtawng peen Zomi sung ah minam vaai, gamvaai te ah Ngalliam icidiam gaalhaang ( Tura ) icidiam Midang te kipiapia napin iphawlkhaak hetloh leh kipia in zong umnaailo kahihman in Ngalliam or Gaalhaang ( Tura) minphatna piakloh theiloh Pasian naseem khat ahihi.\nBanghaang in piak loh phamawh hiam cihthu anuai abang in kongsung hi.\n1.Kawlgam sung ah AG makaai ding in teelna ngahdong AG pawlpi ah citaktak in Pasian naseem a, AG Makaaipi teelna angah ciang Kawlten angah Za pialo uh ahihman in no kawlte septheihna saang Zomi te septheihna koiciang na en vuau ci in Leitung bup level ah nataai in Kawlten amatung ah To Kaai kik zaw uhhi.\n2.Kawlgam bup phial ah Kawlgam kumpi te in Biak Inn kuaman lamtheilo ci in akhaktan baan ah Biak Inn pawlkhat te kikhawm nawnloding in akhaksak laaitak in Yangon khuapi sung bang ah Sia pawlkhat in LST in ong uk kumpi te thu namang unci cinong in khakduamduam napi Rev Dr Dam Suan Mung@Sia Mungtawng in No kawlkumpi te sang ko Zomi te biak Pasian lianzaw a Pasian in khakding thu ongzasak naailo ahihman kakhak keiding ci in khaklo ahihman tudong Biak Inn kikhaak omnawnlo hi.\n3. Zomi thupi sak ngiat a Zomi te sung ah Pasian naseem masa peen in Zeisu daan zui hi. Pasian in aminam ding a apiak Zomi thupi sak ahihman in Zomi sung bek hilo in akawl avaai, maangvom, maangkaang , leitungbup ah Pasian in zang hi. Kawlpau khawng tawh nakipan masa hileh hizah in Pasian thupha ngahloding ahihman in Dr Mung in Kha thu tel mahmah hi.\n4. 2007 Kum Malaysia ah Zomus lasak tawh thuah in ZAM makaihna tawh Zomi Namni kibawl hi. Tuamun ah namdang politician tampi tak leh Zomi Pasian naseem pawlkhat zong kihel hi. Zomi Pasian naseem pawlkhat thungeending in kiseh a , Kawlgam khuahun siat laaitak lah hisi namdang politician tampi adiak in Mon minamte makaai U Niang Taung Sein tekhawng ongkihel mawk ahihman in kuamah kingahzolo Lau cingiat uhhi. Cih nading theilo in a aki om laaitak in Rev Dr Dam Suan Mung@Sia Mungtawng ongtung ahihman in huhna kingeen a kamkhat zong nialhetlo, lau hetlo in bulpit tung ah kahpah thu ngen hi. Tua ni mah in Zomi Namni thugenpi ding a kisam Zomi makaai khat nangawn in Zomi ci a alawh ngamloh Dr Mung in Zomi ci in lo ciatciat ahihman in NLD .L.A makaai U Kyaw Kyaw leh Mon minam makaai U Naing Taung Sein te in Zomi ci in onglo pah uhhi.\n5. Zomi Pasian naseem leh Pasian ka um aci Biak Inn na ngawn aneizo naailo mitampi tak in Biak inn sung ah gamvaai,minamvaai politics genkha omleh Satan bangkeek in amuhlaaitak leh Zomi khawngtawh buaikuullo ci in a aotot laaitak in November 28,2013 niciang in gamvaai, minaam vaai, politics, Zomi vaai suaktatak a genziahziah nading in abiak innpi piakhia ngiat ban ah aman kipatna thu ngetsak laaiding hi.\n6.Burma keh India gam simloh Gamdang adiak in nitumna gamlam ah Zomi te suaktatak a Pasian biaktheihnading in Biak Innpi anei masapeen ahihi.\n← Pawlpi Kum(7) cinpawi bawlding\nA ZEKAI MA-IN ~ Lianpu Khupson, Aizawl →


url: =Thuthak Tomkimcing 19 Sep 2014 :: ZOMI DAILY\nThuthak Tomkimcing 19 Sep 2014\nposted on 20 September 2014 at 12:34 pm Lomkholna: Hauthang, Myanmar, News, World, Zomi\nA.World bank pan $100 Million leitawi ding ki thukim uh.\nMyanmar gambup Cidam na lam thusa pi Mangputal te vai hawm na tawh World bank pan in sum leitawi ding $ 100 Million Hlawdaw pan in kipsak phalna kipia ta ci hi. Hih thu tawh kipawl in Cidam na lam vaisai Mangputal te in azat khiatna uh diktak in gam mite theih sak huai ding cih Tangmi Palai Daw San Dra Min abilsih kikna pia kiau hi.\nB. 2014 October 1, Kyats 5000 laidal thak kizang tading.\nMyanmar gam sung ah 2009 October 1 ni a akibawl khia Kyats 5000/- Laidal anawngkai sak tuanlo ding Kyats 5000/- Laidal thak 2014 October 1 teh Myanmar kumpi in thulut diktak in bawlzeek khia sak ta ding uh hi. Tua a hongbawl ding uh 5000 laidal pen tuikawt thuakdou zo mahmah ding a, Varnish tawh kituam sawn hi ding ci uh hi. Sum tungah Nay Pyi Taw Parliament innpi leh Sai kangpi khat tuangsak ding uh hi. ( Saipi amahbek lian)\nC. DKBA leh Myanmar galkap kisaii tuah kik.\nMyawady khuapi kiim tuuciik kicii’n na huan ngei lampi dung ah DKBA leh Myanma galkap te zangsang lam daak 2:00 kim pawl in kisaii tuah kik uh a, DKBA galkap Bo Lin Nyaing si hi. Khat pen nasiatak in liam ahih man in Myawady zato kipuak cihi. DKBA Colonel Kyaw Thet in Kami te khat si ahih leh Amau sawm si ven maw ci phot hi. Khuami te’n bel tuuciik gu nuam azanpai te kikap hi in teh cih uh hi.\nPrevious: ZAM Thupuak :: 21 September 2014\nNext: Michelle Obama (First Lady): Numei maw Pasal?\nZogam Aksipi khat mualliam: Dr. Do Suan Mung\nMyanmar President U Htin Kyaw China ah kumpivai tawh khualzin ~ ZD\nInndawn pan atuaksuk Zin Mar Oo luanghawm Singapore ah kivuiding\nTedim leh Tonzang Sangaing Region sungah ki lasak lelleng ~ Mungsen\nDahpihna (Pi Niang Khaw Ciin, kum 67)\nNational Education law etna ~ Zomi Times\nHong kidenna suangte tawh kulh ciangin ~ Job Cinpi\nNisim Nang ong nusialo khat om (Christmas Message)\nTulaai Leitung Thuthang Tuamtuam Updates April 10, 2015


url: =Meigong khattawh azi le ata sagihte khek :: ZOMI DAILY\nposted on 26 May 2020 at 9:07 pm Lomkholna: JobCinpi, News\nMalaysia gam a thupiang ahi hi…. A zi tawh a kiten zawh kum sawm sungin ta sagih nei uh hi. Ahi zongin hih mipa pen kum sawm sung ta sagih a neihpih a zi ang sung pan meigong numei khat ang sung zuan hi.\nAma genna ah, ka zi pen kizep kipuah zong kin mel lo ahih manin amah tawh ka om ciangin ka lungkia den hi ci hi. Ahi zongin tua ang a kawmpih meigongnu pen a pasal a sih zawh zong sawt nai lo a, khangmo lai mahmah ahih ban ah kep ke khoi dan zong siam ahih manin amah tawh ka om khop ciangin ka lungtai den hi ci hi.\nTua bek tham loin kei pen bazar ah anteh suak ka hi a, ka zi in ka lunggulhna hong dem zo ngei lo ahih ang dang a kawm ka hi hi ci-in gen hi. HIh thu pen Kisah Rumah Tangga min tawh a kibawl Fb Page sungah a kigelh thu hi a, WorldOfBuzz ah zong kisuaksak hi ci uh hi.\nAma genna ah, ang ka kawm lam ka zi in hong theih ciangin kap ding bek thei zawzop a, amah ka nusiat nopna bang hang cih amah le amah kithei nai lo lai hi ci-in gen hi.\nHih thu a kisuah masakna Fb Page ah mi tampi in amau muhna gen tek uh a, mi tul val bang in a pasal mawhsakin gen hi ci hi.\nBehlap: Hih thu pen bawltawm ahi a, thutak ahi zongin innkuan sung nupa kaal sungah pasal in a zi khen ahi a, zi in a pasal khen ahi zongin nupa kikhenna le khat zawzaw in ang dang a kawm khak ciangin a genthei a cimawh taktak pen tanote mah ahi uh hi.\nNupa khat le khat kithukimna tawh a kikhente bang pen amau nu le pate khat le khat lungkim a kikhen hi lel uh ahih manin amau ading dahna le haksatna om lo ding ka ci tuan kei a, ahi zongin a khangcing nai lo tanote adingin nu le pa cih pen tate khut le khe zahin a thupi ahih manin nu le pate a kikhen uh tak ciangin tate cimawhin genthei mahmah uh hi.\nMore: Nupa omkhopna pen taneih nadingbek hilo hi\nTua hangin nupa pawlkhatte a kitot uh ciangin ka tate ka khual na hi kei leh a cih theih pen tate khual manin kigawp zo nawn lo zah dongin hehna dahna le lungkim lohna om hi mah leh tua ama hehna le dahnate a thuak tenna ding ka hehpih mahmah a, ahi zongin a tate a khualna hangin tua ama lungsim thuakna a liah a sel zawh pen thupi masa hi. BMK web pan kong let kik ahi hi. Job Cinpi\nPrevious: Gupna kitan theimaw kitan theilo ~ Evan. Suangh Dal\nNext: Cikciang biakinn kihong ding? America ah biakpiak neihloh\nIhmutna le Hauhna laibu sungpan a lian 4 sungteng


url: =A maanpen i minam min ‘Zomi’ ahi hi ~ Dr. Dongno :: ZOMI DAILY\nposted on 14 October 2015 at 9:02 am Lomkholna: Article, Dongno\nSanggam u leh nau, Tu hun ciangin, mi pawlkhatte-in, CHIN leh ZOMI a tuamin kikhen bang khatin i ngaihsun kha hi. Zomi tawh official takin ong ki sam nai lo tadih ahih ciangin Chin nuai mah ah i om lai kul phot hi. Cik ciangin ZOMI tuam om ding cih ki gen thei nai lo ahih ciangin Chin leh Zomi mah gen khop loh phamawh lai hi. Mi tampi-in thu ki thei lo ahih ciangin, Zomi a saang thei nai lote in ong tel ding deihna zong ahi hi .Zomite mahmahin zong i dinmun akho, akip ahihna i tel ding zong ka deihna ahi hi.\nA maanpen i minam min ‘Zomi’ ahi hi\nI minam min, ‘national name’ ding bang hoihpen, dikpen taktak ding hiam ci-in, CHIN, LAI leh ZOMI deih tekin i ngaihsutna tuamtuam zong kigen ciat hi. Hi bang i minam min ding pen athupi mahmah khat ahih ciangin i tangthu bul kanin, i minam ong tawisangpenpen i zon ding kisam kasa hi. Tua ciangin a bulpen, a khangluipen, akippen i teel ding thupi hi. Ahih hangin tudihin i deih min official-in ngah nai lo i hih ciangin kumpi ong ciaptehna tawh, i deih kei zongin, i ngakngiungeu phot lai hi. Damdamin mikim in ong theih ciangin i san theih ciat hun ong tung ding i lamen hi.\nZanlam deuh in Pu Lian Uk in ong suah sak thu i sim khin zo ciat ding hi. A mah pen minam a vei khatin ka mu hi. Zong ahun, anuntakna kipia zo khat ahi hi. Amah tawh 1959 kumin Rangoon Arts & Science University ah ka kithuah uh hi. Zopau zong limtakin sin aa siam mahmah hi. Gen. Ni Win in upmawh thu bek tawh 1972-74 sung amah leh Zomi ulian pawl khat Yeekyi Aing ah, kei bek Insein ah, anunungpen in Mandalay ah ong kem khawm aa 1974 October ni 10 ni-in kei suakta-in ka ki mu nawn kei uh hi.\nTua alai at sung ah ama muhna tawh kisai agennate i et ciangin, i tangthu bulphuhna thanem ahihna ka mu hi. Tua ciangin ama deih minam minte-in i minam tawisang zo lo ahihna, tha nemna zong ka mu hi. Tua lai pen ama at ahih hangin, i sanggamte muhna leh deihna bulpi zong hizaw dingin ka um hi..\nTua ahih ciangin kei muhna hilai ah kong sung khia ding hi Limtakin nong sim sak nading un kong cial hi. Bang hang hiam cih leh i theih kim ding ka deih hi.I sanggam, Chin adeih lai-te theih dingin zong asawt lo-in Manglai tawh khat kong khak khia lai ding hi.\nLAIMI, CHIN leh ZOMI, hih thu thumte Lian Uk genna tungtawnin kong kuppih ding hi.\nPu Lian Uk in “ LAIMI cih pen, abem leitung laizang pan ong piang mite cihna ahih ciangin man hi” ci hi. I tangthu i et ciangin I pu i pate hun lai-in leitung abem hi ci-in um ding cih pen, “Pu Thang Tin Lianin TV en hi” cih tawh kibang hi. Bang hang hiam cihleh, Portuguese-mi, explorer, Ferdinand Magellen in leitung bem ahihna na 1522 AD kumin lak khia zo pan aa tua hun nangawnin mi tul tampi-in leitung bem hi ci-in saang thei nai lo lai uh hi.\nLAIMI leitung laizang pan piang cih pen i pu/pate upna hi aa legend ahihkeh, myth hi lel hi. I pu/pate-in “ Khuul pan i piang hi” acih bang lel hi aa taanglai upna hi-in thu takin i ciing nawn kei hi.. Lei sung pan mihing apiang khia om lo hi.\nA taktakin, LAIMI cih min apian khaitna hibang ahi hi. Falam khua gei lam ah suang kuahawm lianpi khat om hi. Falam gam khanglui mite’n tua kuahawm pen LAILUN na ci uh aa, mi pian khiatna kuahawn ci-in, agen uh legend, tanglai upna ahi hi. Tua ahih ciangin hih LAILUN pen i pu i pate zaanggam, Kawlpi pan Shan kumpi Kyitthaungnyo in kulh ong lamsak ciangin, ong gawt bawl luat manin thuak zo lo aa mualtung ah i tai khit ciang aa amuh uh hi pan hi.\nKum 1600 AD kiim pawl dingin tangthu ngaihsut siamte’n ummawh uh hi. LAILUN pan aa piang cihna, LAIMI ahi hi. Tangthu aa i et ciangin, LAIMI pen zanmahdiak mi hipanin khangmoi lai mahmah hi. A taktak kuahawm pan mi piang khia om lngei lo hi.\nHih LAILUN pan aa piang LAIMI kici, tua kiimnai aa om mite-in, “ ei khua, ei veeng, ei mi” aki cihna uh hi bek aa, adang Khamtungmite kihel lo hi. Hih anuai aa, Pasian zat makai mipil masa Haka pan Rev Sang Ling in 5-7 March 1953 sung-in hibangin gen hi.: ” LAIMI kici kammal pen i minam-tawh-kisai min, national name, hi lo hi. LAI cih pen, ‘ ei khuamite, i geinai aa teeng mite bek ‘ cihna hi aa apua mi kihel lo hi.” ci sinsen hi. Rev. Sang Fen in “ Ka thukim pih hi” ci hi.\n1983 kumin zong Falamte, MP ahi ngei, mipil, Pu No Zamin tua bang mahin, “LAIMI cih pen ataktakin LAILUN kuahawm pan apiang khia mite cihna hi aa LAILUN kiiim aa teng bek kicihna hi.” ci hi.\nTua ahih ciangin, kikumkhawm hi lo-in, 1953 kum aa Haka gam aa Pasian thu hilh mi zahtak, pastor uham nihte leh 1983 kumin Falam ah (MP a hi ngei),mipil khat i gente ki bang liinlian ahih ciangin thuman-thutak ahi hi. “LAIMI in Khamtung mi khempeuh, huam lo ahih manin i Minam Min, National Name hi lo hi.” ci ciat uh hi.\nLian Ukin, ” LAI cih pen Tedim lam ah zong ki zangh hi, gtn. Lailo, Lailui, Laitui cihte-in LAIMI ihihna ong lak hi” ci hi.. Hih khuate min Lai aki cihna pen, leitung laizang cihna ( center of the earth) tawh ki zopna, kinaina nei lo hi; thu tuampi tuak ahi uh.hi\nKhamtung gam ah, khuahun zui-in mun leh gam nam thum in kikhen aa, mual sang dawn high elevation khua votna Thaangmual, Len Nupa, Innbuk mual cih bangte, Zolei/Zolam kici hi. Tua sangin aniam zawdeuh munte, ‘gamlai’ (intermediate region) hi aa, khua lum hiuhiau zaw hi. A niampen mun, gundung, gunpaang kimnai, khuahun asat mahmah na munte, “simgam” kici hi. Laitui, Lailo, Lailui-te, tua gam nam thumte lak ah a laita (intermediate), “gamlai” mun ah om ahih manin ‘Lai” tawh khuamin na ki phuak ahi hi, A hang dang zong om kha ding hi. Ahih hangin leitung laizang (Center of the earth) cihna hi lo meek hi\nCHIN cih pen i kim ipamte-in ong sapna uh min ahi hi. Khamtung mite kampau sung ah Chin cih kammal om lo hi. British gamkeekte-in mualtung gam teng ong uk ding ciangin, Chin Hills Regulation ki ukna dan bawl dingin 1896 kum sungin ong pai uh aa, ei, amite ong dong lopi-in, i veeng i paam ong sapna uh tawh August 13 ni-in ’Chin’ci-in min ong vawh ngiau uh hi.\nMidangte-in ong sapna min cih pen ‘ahaang’ tuamtuamin om aa, ahoih / ahoih lo zong om thei hi. I pu i pate mahmahin tua Chin kicih pen saang lo uh hi.\nSir George Scott in hih bangin na ciamteh hi. ” Amau leh amau Chin kici lo uh hi. Ei (British)te leh Kawl mite-in, Chin ih cih pen ong sang lo-in zadah uh hi. Amau leh amau ZOMI (YO) kici uh hi” na ci hi.\nG A Grierson in hih bangin “Chin cih pen tua mite-in amau le amau Chin kici lo hi YO (ZO) kici uh hi” na ci leuleu hi. Linguistic Survey of India.\nU Thein Pe Myint, Kawlgam tangthu kiva mipil khatin, ” CHIN i cihte-in ong nial khol loh uh hangin a min uh amaan taktak pen ZOMI ahi hi” ci hi. (Withita Taing Tamaing Asa.1967 p 172),\nDaw Khin Myo Chit- pilna sang nei, in “Yaw, Lusei, Thahdo, Naga, Kuki (Chin)-te avekpi un ZOMI hi khin uh hi” ci-in na ciamteh hi.\ni..Pagan, Popa : Kawl gam kumpi khuapi masapen leh tu laitak a tourists-te muh noppen khuapi lui, Pagan pen Zo pau hi aa, “Pu gam” cihna hi” ci-in mipil tangthu siammasa Sia Ba Than in ciamteh hi. Popa mual zong “Pupa” cihna hi “ ci-in tangthu kante-in gen uh hi.\nii. ZO Kingdom : ZO KUMPI GAM : ZO kici kammal pen, Tang Dynasty Kumpi hun laipekin Sen Gam kumpi-taangmi, Fan Cho kici mipilpa-in AD 862 kumin hih bangin na gelh hi.” Chindwin gun kuam ah Kumpigam ( Kingdom) khat om aa akumpite uh leh a ukpite uh JO, Zomi kici uh hi” na ci hi.\nJulia Lowell gen thuahna ah” nisuahna khanglam ah suangmanpha khuk om aa,, nisuahna lam ah Sengam om hi” ci-in na cian gen hi.\nHih ciaptehna pen i Zo tangthu, Dahpa thu tawh ki tuak hi. Dahpa-in thuksuang dingin suang ong puakte suang manpha na hi kha-in tua hangin hau in a khuazangun Ton pawi ni sagih sung bawl sak hi. Hau ahih manin, nasep kul lo aa, mite-in a thadah sa kha uh hi.\niii. ZO Country : Sir Henry Yule in 1508 kumin hih bangin na ciamteh hi.”Chindwin leh Irrawaddy kituahna nitum nalam ahZogam (Yo Country) khat om hi” na ci hi. Tu mahmah in zong tua kiim teng ah khuamun lui om aa, a tual biakna uh pi 13 a sang suangpi khat po lai in, tua kim aa mite-in Zo’ pasian ci uh hi. Falam Sangpi kum 100 cinna Magazine laimai 232\niv. ZO Nation : Italian Father Vincentius Sangermano in 1783 kumin,” Zomual dung nisuahna lam 20*30′ leh 21*30′ leilu lat. kikal ah ‘ Zo kici minam khat om uh hi ” . (Description of THE BURMESE EMPIRE, page 35).\nv. ZO District: “Chindwin gun Ava khangdeuh ah gam khawkpi om a Zo Gam kici hi”, ci-in Rev. Howard Melcolm in ciamteh hi..\nVi. A tung ah, U Thein Phe Myint, Daw Khin Myo Chit ban ah Daw Aung San Su Kyi-te-in zong ZOMI mah ong ci ciat uh hi.\nvii. “ZO, i minam bulpi min”: Rev. Sang Ling, -in hi bangin March kha, 1953 in Than Tlang gam Saikah khua khawmpi ah na gen hi. ” Ka neu lai un, “ZOMUAL (Yo Tlang) ah i piang hi” ong kici aa ZO pen i min bulpi, min amaan ahi hi.” ci hi.\nviii. ZO, i minam min: Rev, Sang Fen in zong, Sia Sang Ling gen “ Ka thukimpih hi. ZO pen i minam national min hi-in ka um hi. Kei zong ZO khua pastor pa ka hi hi” ci hi.\nix. Rev Sang Ling leh Rev Sang Fente thukimna tawh Mar 5-7, 1953 ni-in Thantlang gam Saikahkhua ah Zomi Baptist Convention ki phut hi\nx. Tua ban ah, Tedim gam sung pan leh, India panin, ZOMI i hihna tangthu kan mipil misiam tampite-in mukhia lailai uh hi.\nHih atung aa thute i et cingin, Lian Ukin “ 1953 kum aa aki bawltawm ma-in ZOMI om ngei lo hi” acih pen dawn ding kik kul nawn lo hi.\n“ZO” pen pawl khatte upmawh bangin khua damna mun (zo) cih tawh min kiphuak hi lo hi. Zo ong pian khiatna bulpi i tangthu sung ah aki kan kik zawh nai loh hangin Tang Kumpi hun, 862 AD hun maa pek-in nisat mahmahna KawlGam laizang, Chindwin leh Irrawaddy gunpi nih kituahna mun teng ah Kumpi nam leh Minam lian-in i om lai in zong i pu/pate ZO/ZOMI na ki ci khin uh hi. Khuahun zui aa ki minvawh maimai hile hangh, tua hun lai-in i pu/pate-in ‘SIMMI’ na ki ci ding uh hi. A hiangin ZOMI mah na kici tenten khin uh hi.\nATOM IN GEN KIKNA\nLAIMI : 1. LAIMI pen LAILUN kuahawm kiim-leh-paam a om mite bek kicihna ahih ciangin i vekpi ong huam lo hi. I minam min,national name,dingin qualify zo lo hi.\n2. Tua ahih manin Rev Sang Ling leh Rev Sang Fente-in “ LAIMI pen i national name hi lo hi” na ci ngiat uh hi.\n3 LAIMI ki-min phuahna LAILUN pen 1600 AD kiim pawl aa ki mu khia hi pan ahih manin zandiak thu ahi hi.Tangthu lam ah khangmoi mahmah lai hi.( Et kak pakna: Anuai ah ZOMI 862 AD lai-in record sung ah om khin hi)\n4. LAIMI pen “leisung pan piang” cihna , khanglui upna hi aa, thu maan hi lo hi\nA tung aa thute hangin LAIMI pen i Minam Min dingin ‘qualify lo’ hi.\nCHIN : 1. CHIN pen midangte’n ong sapna min hi aa, i minam-tawh-kisai, national, min hi lo hi. (Sir George Scott, G A Grierson) 2. I pu/pate-in zong saang lo bek lo-in zadah uh hi. 3. A khiatna zong om lo hi\nCHIN pen ei pau hi lo, khiatna nei lo, i pu i pate-in zong deih lo, ki saktheihpih nading om lo hi.\nZOMI: 1. ZOMI pen Fan Cho in 862 AD pek aa kipan i pu i pate kilawhna min hi ci-in na ciamteh sak viuveu hi ( adang ki mumu lai ding). Tua pen ama ciapteh kum hi bek aa tuama kum za tampi lai pekin, ZOMI kici khin ding uh hi. Tangtawng pek aa i minam min ahi hi.\n2. , Mangkangte ong uk colonial hun lai-in Mikang mipil za lian tampite-in tua bangmahin ZOMI mahin ong ciamteh uh hi.\n3. Kawl tangthu siam mipil tampi in zong ZOMI mahin ong ciamteh ciat uh hi.\n4. Haka gam mipil, mi muanhuai Pasian nasem masa nihte in i minam min “ ZOMI hi”,ci-in teci pang uh hi. Tua hangin ZBC ki phut khia hi.\n5. ka gen nai loh, Manipur, Mizo leh Tedim gam Zomi mipil, sawm thum valte-in zong ZOMI i hihna kho takin mukhia zo uh hi.\n6. ZOMI kici min tawh i pu i pate-in Kawl gam laizang ah Kingdom, Nation, Country, District ci-in na uk ngei uh ahih ciangin bangzahin kisaktheihpih huai hiam? I Minam Min dingin akiphatsakpih huai ZOMI min khat bek om hi. Ka lungdam, Dr J. Suan Za Dong (Sydney, Australia)\nPrevious: Muh ciil Melbourne – 19 ~ Hau Za Cin\nNext: Nungak khat leh Piteek khat


url: =Kisik-kikna Nam Nih - TUNGZANG NEWS\nKisik-kikna Nam Nih\nNa nuntakna-ah kisikna/nanglenang khial kisakna na-nei ngei hiam?\nKisikna I cih ciangin hun beisa-a, I kampau gamtatna, I sep khak sepkhak loh thute tungtawn pan kiphawk thakna pen kisikna kici hi. Kisikna nam nih gen pak leng;\nTu hun, tulaitakin eite in zong computer screen mai-ah tu hithiat in, lai tuamtuam I at zelzul hi. E-mail groups, facebook zangin I hun tampi I bei hi. Lai hoih lai manpha evidence kician takin thu kikupna pen hoih mahmah napi, Tua bang hi lo a, I gup nop mi khat maan takei leh tanggup, thumaan pi khat lah mimal ettheih loh man bek tawh tang gensiat, pengpelep tungnung kituh cih danin, kam tungnung kiselnate tampitak I sim kha zel hi. Atatakin hibang dan khialhnate pen tutadih I tel loh hang, I ta, I tute khangah na simkik dinguh a, I khang zomte in pil lawh lo-in, lungsim ginat lohna hong ngah lawh dinguh-a, I minam bup ading supna lianpi ahi ding hi.\nKhangthakte lungtang sungah kigal neih ding cihte teng nawn lo zaw-a, kikhawl thei ding, nasem khawm ding, kilawmta ding, I kimlepam eite hangin anop zaw mun suaksak ding cihte kibul phuh toto ta hi. Tua ahih leh eite in Zomi khang thakte bang thu hoih thupha I nusiat ding hiam? Akipuahkik thei lo kisikna apiang sak thei ding gamtat kampaute, nasep silbawlte khangnote lungsim sungah I vawh khak ding lauhuai kasa hi. Lungdam!


url: =Duterte in galtai kalading uh a, inn kapia ding uh ci ~ Thang Khan Lian :: ZOMI DAILY\nposted on 19 November 2016 at 11:57 am UTC+9:30 Lomkholna: News, Philippines, Thangkhanlian, World\nNov. 18, 2016: Philippines President Rodrigo Duterte in nitumna lam gam ten galtai la nuam loin a gam gite uh a khakcip lai takun galtaite teenna ding leh lu ngakna ding nei lote ko gamah hong sawl un, teenna ding inn ka na pia ding uh hi ci hi. 2015 in galtai (refuge) leitung ah million 1.8 bang om hi ci-in kituat a, 2005 sangin 300% in tam zaw hi kici hi. Galtai million 1.8 lak panin a kim khat gam 10 bekin na la uh hi.\nDuterte in nitumna gam ten la nuam lo, huh nuam lo uh ahih manin ko la ding hi ung ci a, “Nitumna gamte aw ko kiangah hong sawl un, ka la ding uh hi. Galtaite zong mihing mah hi,” ci-in Al Jazeera 101 East newste kiangah gen hi. Philippines gam pen mi million 100 bang a teenna leh mi zawng tam mahmah gam hi napi in Duterte in galtaite a ut hun peuhpeuh ciangun hong pai thei uh a, kimuak den ding hi.\nNitumna gam ten human rights a ot pihpih hangun thudon vet lo uh a, gamgi ah kulhbang bawl ding leh sikdai kaih ding peuh gen uh a, ahih hangin ka lukhu gong/bel gong (brim) uh a dim dong galtai ka la ding uh hi. Nitumna gamte’ kineih khemna (hypocrisy) kilang ta a, mit sal gega in hong en uh hi ci-in gen beh hi.\nDuterte in a gam uh-ah guih theih zuakte leh zangte nasia takin a do in, tuate do dingin death squads kici a zatna hang leitung gam tuamtuam, a diak in EU leh US ten human rights palsat hi ci-in ngawh uh a, Muslim ngongtat Abu Sayyaf gamnuaimite dona in zong dollar million za tampi zang hi. Philippine president a let June 30 khit nung guihthei zuakte leh nete 3,680 val police leh mel theih loh misuam (unidentified attackers) ten that ta uh hi. Duterte in President a let khit nung Abu Sayyafte leh guih theih dona dingin police leh galkapte thuneihna lian zaw sem na pia hi.\nDuterte’ gamtatna nitumna lam ten a gensiat ngeingai hangun a pan’na dual tuam lo a, “Mi gilo bangin hong koih/ngaihsut uh leh phamawh ka sa vet kei hi. Amau kua kisa uh hiam? Bangmah hilo uh hi,” cih san phieuphiau lel hi. US data sungah Philippines tungah 2017 in huhna (aid) $188m kipia ding hi cih tuang hi. 2015 in bel US in huhna $236m na pia hi.\n#Nung kal bekin Mediterranean Tuipi ah galtai mi 240 si hi.\nPrevious: Mozambique ah Fuel Tanker puakkham, mi 73 si ~ Thang Khan Lian\nNext: Malaysia gamah lungphona neite kipankik leuleu ~ Thang Khan Lian


url: =Maitang hoihna ding, Na maitang hoih leh na ut hiam? - Laibu Saal\nHome > Thuluui/Articles > Maitang hoihna ding, Na maitang hoih leh na ut hiam?\nMaitang hoihna ding, Na maitang hoih leh na ut hiam?\nMaitang hoihna ding.\nModel : Zolia paal, Cyin Ta\nMikhempeuh in vun cidam leh etlawm ki deih ciat hi. Meelhoihlo te ading bangin kitangsam diak hi. Vun hoihna ding kideih ahihmanin ki ngaihsun ciat hi. Ahizongin a hoih dinga ngaihsut khempeuh hoih khin khollo thei hi. Hih tawh kisai thu pawlkhat gen ni. Zatsa pawlkhat khawlsan kuul dinga, zat nailoh pawlkhat zat zong kuul thei ding hi.\nMaiphiat mun lua lo ding:\nMai pen phiat ding mah ahi hi. Aizongin ni tamveipi phiat lo ding.Mai nel lua te khawng ni khatin tam veipi phiat ding pen ki geen thei zel hi. Tua hi leh cidamin mai zong phual lo zawdeuh dingin ki ummawh hi. Ahizongjn Alexandra Spunt leh Siobhan O’Connor ten nikhata mai phiat mun a hoihna thei lo uh hi. Mai nel pen bacteria leh Vun keu lua pana kidal nanga Pasian hong bawlzia ahi ci mawk uh hi. Nikhata mai thum vein a phiat ciangin vun natna tuam tuam om thei lak pan kidal lo zaw in Chance pia zawsop hiteh. Vun pen a keu ding hi lo hi.Vun keu hun lai phalbi ciang zong a keuloh nangin lotion kin uh zawk ding ahi hi.\nFace Scrub pen vun nasep ding a semlo te mansak nangin hoih hi. Ahizongin naak zat luat ciangin vun cidam kim lai zong sia sak thei hi. Zatloh ding cihna hi tuan lo in naak zat luat loh ding cihna hi zaw hi. Kaal nih ciang khat vei zat hi leh hoih bek hi.\nCream pawlkhatah oil om lo ahihmanin Oil Free Cream kici hi. Ahizongin oil omlohna Cream pen hoih lo hi. Tangsiat (pimple) omna sa te keu nuam mah mah ahihmanin oil kitangsam hi. Oil tam zat luat ding lah hi tuan lo hi.\nFace Cream nam tuam tuam zat pen vun adingin hoih hi. Hun khatah a nam tuam tuam zat ding cihna hi lo hi. Gentehna in tukha-a zat pen maikha ah zang nawn lo ding, a tuam dang khat zang ding.Laih zel ding cihna hi pipen mai hi. Mihing khat leh khat vun ii’ kitangsap zong kibangkim khollo ahihmanin a tuam tuam sin masak phawt ding hoih lim lim hi.\nCoconut oil sikkeu dim nih, aktui sungdal khat, khuaizu sikkeu khat leh cikhum sikkeu khat helkhawm ding.Hihte khempeuh munkhatah koih khawm in la tawk in.Tua khitciang na maiah nuh in.Minute 25 sung na maiah diah phawt in.Tua khitciang tui lum pippiap tawh na mai phiat in.A tawpna lamah tui vawt zangin.Kum 30 khit ciang maivun hatlo tek tek ta hi, tua manin mai vun hoih deih ten hibang hih zel ding hoih hi.Kaalkhat khatvei beek hih zel ding ahi hi.\nPeas(Bepi) sikkeu neu nih, Evening Primrose Oil sikkeu khat, Bawngnawi sikkeu khat,Grape(Leenggah) tang sikkeu khat leh Carrot tui hai lang gawmkhawm ding.Tang nei khempeuh gawizan dikdek phawt ding ahi hi.Tua khitciang na maiah nuh in.Minute 30 sung na maiah diah phawt in.Tua khit ciang tui lum pip piap tawh na mai phiat kik in.Kum 40 khit ciang maivun pen kikawl ta hi.Vun in Collagen leh Elastin tasam ahihmanin vun etlawm nawn lo hi.Tua manin hih danin Face Mask bawl in la, na mai ah nuh zel in.\nKum 50 tunglam te ading Facial Mask hoih pen: Brewer Yeast( Zu bilh silngo sawh) sikkeu khat, bawngno hai lang leh khuaizu sikkeu khat gawmkhawm ding.A gawm dan ding; Brewer Yeast leh bawngnawi a tuam in hel ding tua pen Fridge ah zankhat koih ding.A zing ciang khuaizu tawh hel(gawm) pan ding.A veka na gawm khitciang na maiah sahtakin zut in.Minute 30 sung na maiah diah phawt in.Tua khit ciang tui lum pip piap tawh na mai phiat masa inla a tawpna lamah tui vawt tawh phiat kik in.\nNahtang min gap lang,Avocado(Butter thei) min pum lang, bawngnawi sikkeu khat leh Olive Oil sikkeu khat gawm khawm ding.Tua khit ciang a man mah mah dong tawkzan ding.Tua khit ciang na maiah minute 30 sung diah in.Tuilum zangin na mai phiat inla, tuakhit ciang tui vawt tawh phiat kik in.\nSesame oil sikkeu nih,Aloe Vera gel sikeu nih,wheat Germ oil sikkeu khat,Cinnamin Oil tak 12 leh Lavender Oil tak 12 gawmkhawm ding.Na maiah sawtpi tak diah masa phawt in.Na theih ding; Screen hi loin ni zung natna lauhuai pana hong dal ding bek ahi hi.\nApple pum khat seh li suah seh khat, Peach(singgah namkhat), pum lang, Tomato(mehthuk) pum lang, bawngnawi hai lang sanga tawm zaw deuh leh Almond Oil sikkeu khat gawmkhawm ding.Singgah te pen a hawng kheh khitciang a tui suuk ding ahi hi.A veka na gawmkhitciang lum sak in.Tua khit ciang koih vawt kik inla, na maiah minute 30 sung nuh in.\nItem Reviewed: Maitang hoihna ding, Na maitang hoih leh na ut hiam? Description: Rating: 5 Reviewed By: Cinpu Zomi


url: =Na Nu’ Anhuan Gensia Ke’n. Agelh ~ Kap Za Khai (Photoh) - Laibu Saal\nHome > Tun leh Zua Thu > Na Nu’ Anhuan Gensia Ke’n. Agelh ~ Kap Za Khai (Photoh)\nNa Nu’ Anhuan Gensia Ke’n. Agelh ~ Kap Za Khai (Photoh)\nNa Nu’ Anhuan Gensia Ke’n.\nInnkuan kipat a kipanin nu mah in anhuan hi. A anhuan pen a pasal leh a tate adingin a lim thei penpen dingin a huan hi a, a pasal leh tate in zong lim kei, tua ci hi, kici tuan loin ne ziahziah lel uh hi. Ataktak in bel nu’ anhuan pen leitungah a lim penpen ahih masak loh hangin ama’ itna ankuang ahihna kizui-in nu’ anhuan mah ne leng khum ngaungau, lim ngaungau in tha zong om deuh kisa ahi hi. A anhuanna sungah an ii vitamin sangin nu ii itna vitamin tam kihelzaw cihna hi. Tua vitamin in tate khangcingsak, pilsak, in khuasuaksak ahi hi.\nInnkuan sunga nu’ huan an, sabuai tunga thuksa kikoih nu’ khutma ante pen a manpha mahmah, a limci mahmah an ahihna phawk huai hi. I nu om nawn keileh ama’ anhuan kine kha nawn lo dinga, i nu zahin itna ankuang hong huansak thei leitungah kuamah om lo ding ahih man hi. Ansai sunga ante tawmvei sungin lim kisa mahmah a, ahi zongin ngaihsunsun le’ng i nu’ khutma zah lim taktak lo ahihna kitheithei hi. I nu in inn nung huan sung pana piang ankam, chinpawng, mehnaal, zaasan cihte tawh a pasal leh a tate adingin an lim penpente nisim in ciimtak loin hong huansak hi. Nu’ anhuan mah lim pen cile’ng ka khial tam?\nTate’n Nu’ Anhuan Gensia\nNu’ anhuansa ne in mi a suak tate hong gol semsem in, an hong huan theih uh ciangin, tate in amau anhuan siamna suangin “i nu’ anhuan min lo deuh, a meh bawl tua kisam deuh ve aw, tuaci tuaci..” ci-in nu’ anhuan kigensia thei hi. Tua bang ciangin i nu hehse loin nui hehiau lel hi. Ama’ anhuansa tawh a khang a sung piang tate in amau leh amau anhuan thei ta ahihna a muh ciang a kipak ahi tam maw?\nNu’ anhuan gensiatna pen i phawk khak loh hangin nu’ hihna a gensiasia ihi mawk hi. Na nasep dan kician kei, kicing kei, kitangsapna tam lai lua, na zong hoih tak sem thei keiteh ci-a nute hawmthawh denna na hi gige thei hi. Khatvei lai-in nungak khat in a sanggamte kiangah “kei man i duh danin hong huan ning... i nu in huan leh a tui tamsak lua..” a cihleh a nu in “tua bang pau se dah...na pian a kipan na nu’ huansa tawh a khang hilo nai vua” ci ziau hi. I kammal tawh nu’ lungsim khasiasak, thaneemsak loh ding kisam hi. Ama’ hihna zah tawh a anhuan pen ei adingin a lim pen ahihna phawk ding kisam hi. Nu’ anhuan sangin tate’ huan pen a an-in limzaw mah dinga, ahi zongin a vitamin kikhai mahmah, kilamdang mahmah veve hi.\nNu’ anhuan i gensiat leh i pian a kipan tu-a dinmun leh pumpi taksa i neihna khempeuh a gensia ihi hi. Nu’ anhuan tawh a khangcing i taksa i pumpi, i lungsim le khuakte en kik dih ni. Pian a kipan nu nei nawn lote koih phot ni. Tuni dongin nu nei laite in nu’ anhuan bangci nasa uh hiam? Nu’ anhuan gensiat taak mah ahiam? Leitungah mi khat i suahna pen i nu’ anhuan hang hilo maw leh? Leitungah tate ii a kisam lopi i bawlkhak khialhna pen i nu’ anhuan gensiatna ahi hi.\nNu’ Anhuan mah Limpen\nGamdang a omte ahi zongin, inn a omte ahi zongin, i lunggulh mahmah thu khat in i nu’ khutma mahmah tawh a huan nu’ anhuan ahi hi. Nu’ khutma mah lim kisazaw thamtham hi. Innkuan kimtak in sabuai tungah nu’ anhuan nekkhop theihna kan-a a nop mahmah leh a manpha mahmah leitungah om lo hi.\nNu’ anhuan in tawldamna hong pia hi. Nuntakna leh lametna hong pia hi. Lungnopna leh kha muanna hong pia hi. Tha hong hatsak in hangsanna hong guan hi. Mehteh mehgahte ii limna taktak hong theisak hi. Tawldamna taktak leh cidamna taktak i lunggulh leh nu’ anhuan ne den in. Na pumpi taksa hong no suak semsem dinga, na lungsim leh na kha hong cidam semsem ding hi.\nKei zong mun tuamtuam ah ka zin kawikawi thei zel a, ka tuntunna ah an ka ne hi. Ansai golpipite sungah ka nek hun a om bangin, ansai neucik sungah zong ka ne hi. Ahi zongin ka zin tunna innteeknu’ anhuante mah lungmuang takin ka ne ngam a, zong lim kasa mahmah hi. Tua sangin zong, adiakdiak in ka pianna ka nu’ anhuan mah ka tuntunna pan ka lunggulh den hi. Khualzinna pan ka tun ciangin ka nu’ anhuan lungkim takin ka ne ziahziah a, ka lungdam in ka tawl zong dam hi. Leitungah an limpen a ne ka hi hi. Nu’ anhuan!\nNu’ Kipakna A An\nInnkuan sungah nu’ lungdam theihna leh kipak theihna thu tampi a om lak panin khatin, a anhuanna ahi hi. A innkuan ading inn nasemte’ huan sangin amahmah in huan nuamzaw den hi. A pasal leh a tate in “Nu aw... na khutma na anhuan mahmah duh ing” cile’ng a tawl a gim zong phawk man loin kipak takin hong huansak tazen hi.\nKhatvei lai-in papi khat a nu kiangah a hawh leh, a nu teek in a khut ling keuhkeuh sa-in anhuan kee hi. Papi pa in a nu kiangah “Nu aw...gimhuai lua teh, anhuan nu huansak lel ve” a cih leh “Ka ta aw, na nu’ anhuan na nek lohzawh sawt lua...tuni nong pai sunsun na nu in na nek ding hong huansak nuam ngiat ing” ci hi. Nu’ anhuan pen ama’ thupha tawh kizom leh kilawm hi. Pasal neisa tanu-te, inn tuansa tate leh khualzin pan hong ciah tate ading nute in amah ngiat in an hong huansak leh tua pen nu’ thupha hong piakna hi, cih phawk pah ding hihang.\nNu’ Anhuan Mah Lunggulh\nInn nasemte anhuan pen tavuan hang hi a, i nu’ huan ahih leh kipakna leh itna hang ahi hi. Mun khempeuh ah itna tawh kidim ankuang khat i nek khak ding haksa hi. Itna, deihsakna, kipakna vitamin tawh kidim an i duh leh i nu kiang bekah kingah thei hi. Midangte’ anhuan pen a an in lim mah ding hi. Pawlkhatte bangin guu khawng na sawh thei lai hi. I nu kiang lo mun tengah lungmuang taka an kine thei lo hi. Tua ahih manin i nu’ anhuan bekmah lunggulh huai pen ahihna ka phawk semsem hi. Anhuan dan a sinte’ anhuan lim mahmah kha ding hi. Ansaipite sunga a manpha mahmah ante lim mah kha ding hi. Ahi zongin tuate sangin i pianna i nu’ khutma kuama’n baan ngeilo ding hi.\nKap Za Khai @ Photoh Pasian Thu Thuluui/Articles Tun leh Zua Thu\nItem Reviewed: Na Nu’ Anhuan Gensia Ke’n. Agelh ~ Kap Za Khai (Photoh) Description: Rating: 5 Reviewed By: Cinpu Zomi


url: =Laisiangtho leh Science ~ Hau Za Cin :: ZOMI DAILY\nposted on 16 December 2015 at 10:25 am Lomkholna: Article, Biakna, Hauzacin\nPasian in talent tuam tuam hong pia hi. Lunglutna leh deihdan, hoihsakte kibang kimlo hi. Zawhzawh lohna pen a tawpna hi lo a, mihing gensiatna ding omlo, mihing bukim cih om theilo a, Pasian bek in tua hihna nei hi. Science lam khantohna hangin Lai Siangtho (LS) thugen te a dikna (proof) tampi ki mukhia a, tuate pawlkhat hih a nuaia bang hi.\n1. Leitung a bem hi, aktui bangin. Kum 500 pai khin hun laiin mi khempeuh in leitung a peek (flat) hi ci in um uh a, a peek bangin kimu takpi hi. Vangtung lam thusin mite’n a bem hi ci ngam bek uh a, tua bang a ci mipil pawlkhat in sihna thuak lawh uh hi. Isaiah 40:22 sungah, “Leitung kimkawt-a tu pa,” cih i mu hi. Leitung kimkawt ci ahih manin a bem hi cih Isaiah in a paisa kum 2600 hun, science in a muhkhiat ma in na gen khin hi.\nTua hun lai mah in leitung pen a pek hi a, a nuai ah khuampi khat in do-a, a kikhangkhan hi ding in um uh hi. Ahizong in Job laibu sungah huihkhua a leng mai mai leh a hawmpi ahih lam hong hilh hi. “Pasian in mun awng tung ah vanpi zal a, bangmah in a len lopi-in leitung khai lingleng hi,” (Job 26:70). Kamsang Isaiah gen bang in leitung a bem hi a, Job gen bang in huihkhua a ki khai lingleng ahi hi.\n2. Leitung Ni kimvial in pai hi. Lk 17:24 in a gen mah bang in van mawng khatah khuaphelep pen mi pawlkhat te a dingin van mawng khat ahi hi. Tua in leitung ki pimpei hi cih hong hilh hi. Lk 17:30-34 sungah Topa hong pai kik ni ciang in pawlkhat te lo ah om ding uh a, pawlkhat te lupna tungah lum ding uh hi. Hih bang pen bangci om theih ding hiam? Leitung Ni kiim ah ki kimvial kei leh piang thei lo ding hi. Tua ahih manin Ni in leitung kimvial a pai ahih lam tulai science in a mukhia hi. Leitung langkhat ah sun hun (lo kuan hun) ahih laiin lei mong khat ah zan hun (lup hun) ahi hi.\n3. Aksi te kisim zolo hi. Vantung etna TELESCOPE a kibawl ma in aksi te pen tul tampi pha dingin ki um hi. A paisa kum 50 hun in Aksi pen tulza tampi hi cih kithei khia a, tua zawh tunai kum 25 sung in vantung a aksi omzah pen a tul a sim bek hilo in, SIM ZAWHLOH zah pha hi cih Science in mukhia hi. Kum 4000 paisa hun in Pasian in Abraham kiang ah, “Vantung lam en in la, aksi te sim in, na sim thei hiam, na sim khin zo hiam?” na ci hi (Piancil 15:5). Kamsang Jeremiah in dawng a, “Van aksi te kisim zolo in, Tuipi a sehnel te a kiteh zawhloh bang in…” (Jeremiah33:22); Abraham suan leh khak te a pungsak ding thu gen hi. Banghang hiam cih leh aksi te Pasian bawl hi a, a bawl pa bek in a phazah thei hi. Mihing in kisim zolo hi.\n4. Khuavak leh awging tawh Pasian thu puangzak ding gen hi. Mangmuhna 11:10 sung ah si luang te nithum zawh ciang in mi in a muh ding uh gen hi. Hih pen tulai a i Melmuh Tongsan (MT, TV) te lo tawh ahih keileh tua bang kimu theilo hi. Tua ahih man in LS in MT hong pian ding hong hilh khol hi. Khuaphelep i cih pen electric hi a. Pasian in radio-wave zang a awging khahkhiat theih ahih ding thu Job hilh hi. Ahi zongin Job in tua pen banghiam cih theilo hi. Tuhun ciangin AWGING (radio waves) leh KHUAVAK (khuaphelep) Pasian thu genkhiatna bulpi khat hong suak ta hi. Tua te MT, Radio, Film tuamtuam, etc te a hi uh hi.\n5. Leitung laizang Mei phualpi bang. Job 28:5 “Leitung ah nek ding ann hong po khia a, ahi zongin leinuai thuksung mei bang in sa hi,” ci hi. Tuhun science siamna hangin lei thuah tampi kithei cian ta a, tai 25-50 kikal pen leitang ngeina hi a, tua nuai lam pen buangnai bangin nem a, sik suan tui bang in sa a, tui bangin luangthei hi. LS in a gen bang lian hitakpi hi cih tulai science siamna in mukhia hi.\n6. Mawtaw pian ding gen khol hi. Nahum 2:3-4 sung ah, “Sakolleng te khuaphia bangin leeng a, meikuang bang uh hi,” cih i mu hi. Hih lai a Nahum in a mang sungah a muhte pen mei bangin taang uh a, khuaphia banga hat in kongzing khempeuh ah ki khawh ziahziah uh hi. Hih pen tulai a mawtaw te hi lian hi. Mawtaw pen Sakolleng tawh teh in khuaphia zah in hat a, leng liang takpi uh hi. Tua hi a, LS in a gen pen tangtung takpi hi.\nLai Siangtho khempeuh science in a dikna (proof) muh sawm a, tampi mu khin in muh ding tampi omlai hi. Tuhun ciangin science lam khantohna hat mahmah a, computer cih khawng peuh hong thang mahmah ta hi. Hih pen hoih mahmah a, “Khawl Khuak Nei” ciliang uh hi. Computer zangin gam tuamtuam a laibu omte na sim thei a, na tei thei a, sum tampi na met hi. Sem in icih bangbang semthei ahih manin USA panin Japan a cina khei thei, at thei hi. Zum nasepna ah tangzang mahmah a mihing khat in kha khat a sep ding pen minit nih, minit thum sungin semkhin lel hi. Tulai ciangin computer theilo in nuntak haksata hi.\nLai Siangtho, Pasian thubu hi a, a gen bangbang science in a dikna mukhia zel hi. Tua ahih manin ‘science is the study of the Bible or the facts,’ kici hi. Tua ahih manin LS pen thuman kikhumna laibu hitakpi hi. The Bible contains nothing but facts, and facts only. Tua ahih main LS gen thute hong tangtung toto dinga, hong tung khin veve ding hi (Mang 22:6). Kigingkhol un, vangam hong naizo hi. Leitung sawt nawnlo kha ding hi. [April 8, 1995, Shillong Tyrannus Hall, Shillong]\nPS: Sangkah laia Dalzazi (Diary) ah ka gelhte hong khah hi ing. Tua laiin internet om nailo a, type writer zong kizang lo in khut tawh ka gelh ngiatngiat te ahi hi.\nTyrannus Hall, Shillong\nPrevious: Khangluite Thuzek Nampuanthu\nNext: Revd Zam Khaw Lian in hong nusia


url: =Malaysia, Kajang vengsung aom inntung khatpan naungek suakcil kilawnsuk :: ZOMI DAILY\nposted on 25 June 2018 at 10:32 pm Lomkholna: Malaysia, News, Sawltak, World\nMalaysia, Kajang vengsung ah naungek suakcilkhat inntung panin ki lawnsukziau cimawk hi. Hentian Kajang, Jalan Hentian 4 sung aom Building khat ii inndawl 2 Floor panin naungek suakcil aki lawnsuk hi a, ansai Restaurant khat ii anungkhat ah tusuk cihi.\nRestaurant sungah aomkha vanlei khatin tua naungek kilawnsuk amuh ciangin amanlangin tawmpheipah a, ageinai aom Clinic khatah puaksakpah uhhi. Tuakhit ciangin Kajang Hospital ah kipuaksawn a, naungek pen silo in, anuntakna ki honkhiathei cih NST pan kiza hi.\nRestaurant ansai sungah aomkha pen kum 33 aphakhin Thayalan Paliandy kicikhat hi a, amahpen tualaitak in ansai sungah anne in aomlaitak ahihi. Tualaitak in agin ngaihmahmahkhat zakha in, tuakhit ciangin nasemte khat akugawp zakha hi.\nTuaciangin amahzong amanlang in delhpheipah a, a etphei ciangin naungek suakcilkhat leilak ah tangnawnlo in alumleulau mukha hi.\nTua naungek pen aci mualgawpta in alu leh anak panin si luangkhia hi. Amuh masak in tua naungek pen asikhin hidingin ngaihsun a, tualaitak in naungek ii akhut agamtang muvat hi.\nTuaciangin amanlangin taiphei a, Restaurant mailian anawkpheikha Factory Van mawtawkhat khawlsak in, huhna ngetsak hi. Tuamun panin 200 Meter gamlakna aom Clinic khatah hih naungek nong puaksakthei uhdiam ci’n huhna ngenhi.\nTua naungek pen hoihtak in nakthei nawnlo ahih manin, asihsuakding ka patau mahmah hi ci’n tuapa in genkhia hi. Tua naungek pen Clinic ah apaipih uhciangin Doctor te’n nakliamlua ahih manin amanlangin Kajang Hospital ah paipihzaw un ci’n sawl uhhi.\nVideo: A newborn baby boy survived after he was flung from the second floor of a building at Jalan Hentian 4, Hentian Bas Kajang here, but is in critical condition. It was learned that the baby was discovered by the owner of a nearby restaurant at about 5pm on Sunday (June 24).\nTuaciangin Kajang Hospital ah kipuaksuak in, Doctor te’nzong hoihtak in bawltheipah uhhi. Tulaitak pen ICU (Intensive Care Unit) ah aki keplaitak hi ci’n genkhia hi.\nTua naungek pen Indonesia numeikhat ii ata hiding in ki ummawh cihi. Tua Indonesia numeinu pen gamdangmi nasem te giahphual “Foreign Workers Hostel” ah Warden nasemkhat hi a, tua Hostel sungah gamdangmi bekbek 30 valbang aomkhawm ngeingai uh kici hi.\nKajang district police deputy chief Supt Mohd Sabri Abdullah in agenkhiatna ah hih thupiang pen zanni in Hentian Kajang vengsung ah thupiang hi a, kum 22 aphakhin Indonesia numei khatzong hihvai tawh kimankhinta hi ci’n genkhia hi.\nMore: India ah naungek suakcil asikhin kisa in zato te’n Plastic Bag tawh vuiding in piakhia\nTua ata ngek suakkhiacil alawnsuk Indonesia numeinu pen “Section 317 of the Penal Code (for child abandonment)” thukhun tawh kizui in thu kibawlding cih kiza hi. Naungek suakcil inntungpan lawnkhiasuk cihlawmlawm zong, bang lungsim neilawmlawm ahidiam mate….. Sawltak #zomidaily\nPrevious: University Major telzia dingtawh kisai thugenna nuamtak kizo\nNext: Theihloh lawhcinna\nThuthak Tomkimcing 13 Aug 2014


url: =Mawtaw lamzikpi tungah siktukilh bekbek 40km sung dimzihziah in mawtawpei tampi kitam :: ZOMI DAILY\nposted on 12 July 2017 at 11:04 pm Lomkholna: China, News, Sawltak, World\nEastern China sung aom Expressway mawtaw lamzikpi tungah siktukilh “Nail” bekbek kiaphei zengzang ahih manin mawtaw 100 valbang paitheilo in khawlcip ngeingai uh cihi.\nQianjiang Evening News te’n Tuesday ni in agenkhiatna ah China, Zhejiang Province, Shaoxing sung aom lamzikpi tungah Lorry mawtawpi khatin siktukilh Nail leh Screw honkhat apuak pen akiakhia cihi.\nLorry hawlpen inzong hih Nail leh Screw te akiatlam theilo in, ahi zongin atheih aphak ciangin Hihgway lamzikpi tungah 40km sungbang ah ki phahphei zihziahta cimawk hi.\nTraffic Police te genkhiatna ah hihbangdan pen Zhejiang sungah piangngeilo a, buaina Incident ahuaisiapen hiding ci uhhi. Ahi zongin kamsiatna pan kamphatnakik bilbel khatah hih buaina hangin asi leh aliam kuamah ommanlo hi ci’n genkhia uhhi.\nHih Highway lamzikpi atawnkha te genkhiatna ah mawtawhawl Driver atamzaw pen naikhat in 120km hatna tawh akitai vive hizaw cihi. Lamzikpi tungah sik hiam aomding in ki ummawhkha dihdihlo ahih manin, ki hattaisak mahmah a, mawtaw Tyre honkhat sunvangpah cihi.\nDriver khatin agenna ah a mawtaw Tyre tungah siktukilh bekbek akigawm in 30 valbang naki phutkhin cimawk hi.\nHihthu akitheih ciangin Emergency Service te’n asiansuah dingin kipanpah uh a, Maintenance nasem mi 200 val in nai 5 sungtak asiansuah khitciangin lampi ki hahsiangkik zopan ciliang hi.\nNitaklam 9pm khitpawl in Lorry tungpanin Nail leh Screw honpikhat akia hi a, anung ah azuikha mawtaw tampitak apei kitaplawh uhhi.\nMawtaw bekbek 100 val bangin apei kitam in siatlawh cihi. Lorry Driver pa’nzong acih nading theilo in, ama Insurance Company te kiangah mawtawpei asia te Compensation nongpiaksak theiding uhhiam ci’n adotleh Insurance in huamkhalo hi cisawnsawn hi.\nLorry Driver pazong dahmahmah a, bangci bangin liausum piading cih ngaihsun zolo in, sinuam zawphial ing ciliang hi. Lorry tawh apaikhiatma in hoihtakmah in mawtaw tungah avanpuakding teng aki koih ci a, bangci bangin kihongkhia in kiakhia hiam kitheilo hi. Traffic Police te’n bangci bangin thu bawlding cihpen kitheician nailo hi. Sawltak #zomidaily\nPrevious: Nasep khawlni sauveipi lupgawpna hangin lungtang natna ki ngahbaih thei\nNext: Malaysia, Melaka khuasung ansai khatah Gas bung puakkham


url: =Pupate kiukna Upadi ~ Thang Siangh :: ZOMI DAILY\nposted on 10 January 2016 at 12:03 am Lomkholna: Article, Thangsiangh, Theihhuai\nIh Pu ih Pate in laibu laikung neilo uh a, lungsim khuak pilna leh ciamteh-haatna zang uh hi. Amaute in Upadi-thukhun a zat ciangin, gatang kai-a, thulu khat khit khat sotin sut’ ngiatngiat uh hi. Palsatna leh khialna zui-in liau sak or gaam uh hi. Mawhna thaman palsatna thaman kipia ahi hi. Ki-ukna thukhun ahi Upadi palsatna thaman ahi hi. Liau leh Gaam pen a khiatna kigamla lawlo hi. Liau cih pen upadi palsatpa puak mawhna thaman gen hi-a, Gaam cih ciangin thukhen aana zatna gen ahi hi.\nLawk’ cih kammal khat neilai uh hi. Hausa thukhenna manglo-in ama liausum pialo ahihmanin, Lawk ci-in aana tawh aneihsa khatpeuh laksak uh hi.\n1. Lawi-1, lawi-4, lawi-8\nLawi-1 ciangin Ks 30, Lawi-4 pen Ks120, Lawi-8 pen Ks 240 ahi hi. Luangthu zah a thupi thuliante-ah Lawi-8 liau sak uh hi. Mihing tungah khutkhial a, sihna dong a tungthei thute leh mihing nuntakna susiazo thu tungah kizang zawdeuh hi. eg Numei leh pasal vai-ah zawlgai aa a tenpih keileh,lawi-8 ngen hi. Zi a makleh zong lawi-8 mah kiliau sak hi.\nNidanglai-in zawlgai pen sia-ngaihsut mahmah uh hi. A tenpih zongin mindaiman ci-in lawi-4 ngen teitei hi. Mizi tungah a khialte pen zineipa in a mak’ leh, lawi-8 ngen a, a mak keileh, lawi-4 ngen hi. Midang tawh mawhna hangin numei a mak’leh, numei-man kipia kik hi.\nTualthahna pen lawi-8 sangin niamzaw ngei lo hi.\n2. Sial-1, Sialpi nuta, Sial-3\nSialkhat ciangin Ks 200 kiciangtan hi. Tua pen hunhoihlai Myanma Socialist hong khanma sung kizang hi. Moleina tawh kisai-in, sial kinakzat zawdeuh hi. Numei mawhna hangin nupa kikhenna apian leh, Sialkhup beizah kipia kik hi. Moleite aadingin vangikpi ahihmah bangin, a piakikte aadingin vanzang’ hetlo khong hi. Nupa kikhenna haksa-sak tuam mahmah hi. Moman dingin, Sialpi khat, Sialpi nuta, Sialpi khat leh zabo cih bangin man kitan hi.\n3. Tau-1, tau-2, tau-3\nTau-1 ciangin Ks3/- ahi hi.Tau-3 liau nate pen thuneu zawdeuh ahi,guktakna, migensiatna, misuktuahna cihbang thuneute tungah kizang hi.\n4. Tuk-3 dan\nTuk-3 dan, acih ciangin, vok-tukthum gen ahi hi. Tuk-3dan tawh kituak mawhna tam ahih ciangin tuk-3dan liauna tam mahmah hi. Logam kigi kekna, innluang kigi kekna, tuilam-tuinak suksiatsakna, logam sing kiphuksakna,ankung kisuksiatsakna, thu tuamah kizang hi. Avanman’ a loh banah tukthumdan kipia thuahlai hi. Vok-tukthum liauna thu tampen kha ding hi.\n5. Siattutna leh Siansuahna\nInnsung huangsung lungmuanna leh bitna susia thei thu tuamtuam om hi. Midangte huang sungah gulsia-tangsia paih ding kiphallo hi. Gamsung tuahsiatna a om ciangin mihuang sung kilut pih theilo hi. Leengla, zintung, innkawm khatpeuh tuahsia a omleh, innsiansuah ci-in thuumna nei masa hi. Innteek lungkimna bangin a nget bangbang piak kul hi. Luangman zahmah kingen lel uh hi.\nBiakinn ahi zongin,mikhatpeuh innah ahi-a,a huangsung ahi zongin nupa-lupna tung ahi zongin,numei leh pasal mawhna abawl leh, lawi-8 mah gaam hi. Biakinn ahihleh biakinn aapna sumbei zah kiliausak a, inn-aapna kibawlpha kik hi.\n6. Zehphi or Zepik\nTualbawl hunlai-in, khuabupin zeh tang uh hi. Zehphi or Zehpik te in Tualbawlna bei khempeuh loh hi. Mikhat in Dawipi, Dawitaang athoih ciangin siampipa thupiakna bangin zeh tang hi. Innnung phaitam huang kongkhak leh kongbiang kongkhak khuamte tungah sawlbawk hing khai uh hi. Tua sawlbawk kipaikhia lo-in mawklut lo uh hi. Inntual tawn nuam leh zintung nuam a omleh zeh tangmaw tanglo dong masa uh hi.\nZehphi a om ciangin innteekte sumbei khempeuh loh hi. Ganno-man, siampipa nilawh, siampipa sikdam leh abei khempeuh dongin lohsak hi. Zo sanggamte leh Pawiten Dawipi thoih nangin meipum zang thei uh hi. Tua hi a, zehphiit khak ding kilau mahmah hi.\nZomi ih Pu ih Pate hunin thusia khatpeuh a om ciangin Hausa-zum kitun pahpah lo uh hi. Thute a neu theithei dingin hanciam uh hi. Mawhmaisakna leh Ki-itna bulphuh uh hi. Leenglakhah paisak masa hi. Tua Leenglakhahpa tungah, khial ung cih ahizongin, khial kei ung, cih ahizongin thuzakkikna nei masa uh hi. Khial a kisak ciangin Zu beelkhat tawh thuum uh hi. Thuumna zubeel pen bungkhat kiguanna beel sangin neuzaw lo hi. Tua bang beel pen phel/gaphel kici hi. Thuumna a om ciangin a kimaisak tamzaw hi. A thuumnop keileh Leenglakhahte in Hausa-zumah zubeel-tung uh hi. Zubeeltung acih ciangin thubawl cihna ahi hi.\nHausa-zum pan kikhensat mawhna thaman dan a thuak ciangin liautuak ci uh hi. Khangluilai-in, lungkimlohna hanga kimatsak sum leh van khat peuhpeuh aom ciangin gaam ci uh hi.\nIh Pu ih Pate in upadi thukham hiteng ci-in, a malin nei tuanlo uh hi. A piang bangbang tawh kituakin thukhen uh hi. Tualthah hoihlo hi, mihing-gau kizolo hi, a imcipzo omlo hi, ci-in um hi. A imcipzo ommah leh zong amaluang in sawng teitei hi, ci-in um uh hi.\nZuau gen kei un. Zuau in a khaap tawn hi, ci-in khangsawnte ciapteh dingin thuciin nei uh hi. Mi, gensia kei un, thopi in puak thei hi, ci uh hi. A kigenthu khempeuh bicing’ panin hong ngai om hi, ci uh hi. Tua pen Pasian cinuam maw, dawi maw, asiam khatpeuh cinuam ahi hi. Thallam cilsiat eimau tungtu ci uh a, eimau hih bangbang ei tung hong tukik thei hi,ci uh hi. ” Nang tungah hong kibawl ding nadeih bangin midangte tungah nabawl in,” cih thukham tawh kibang ahi hi.\nNumei leh pasal lupkhopna pen thanghuai ngaihsut mahmah hi. Gamsung kuante in a zi lup ngamlo uh hi. Galkap numeitawh lumkhawm a om ciangin a taltang ah thautang lut ci-in, khat leh khat linnphawnna-in kinei uh hi. Tanghlai siampite Asiangtho-mun a lut ciangin,nipi kaalkhat kisiansuah masa uh-a, a zi tawh lumlo uh hi.\nNupa lupna tungah midang a mawh khak leh, innteekte suun hi. Suun cih ciangin siatuaksak or siattut cihna ahi hi.Amau, nupa lupna tungah khat zawzaw midangtawh amawh khak leh, amawhzaw pen in amawhlo zaw pen suunlum hi, kici hi. Ei khangah zong paulap ding mitmuh tampi om hi. Suun cih ciangin sihna maw khantawn zawngkhalna khat teitei tuaklawh cihna ahi hi. Damlo aa sibaih tampen hi.\nNu lehPa zahtakna\n“Nu leh Pa thu mang un, Nu leh Pa thumang nahlawhpeek” kici hi. Nahlawhpeek cih ciangin thupha saang gennuam ahi hi. Masuan vang hi, daupai hi, mainawtin nuamsa uh hi. Tuamah bangin uunau sungah Nu leh Pa vaakte a dangte sangin lawhcingin nuamsa zaw veve uh hi. Nu leh Pa samsiatna taangtung hamtang hi, ci uh hi.\nNidangin salung-sakal, akgilpi, sa-naangkhil, cihte pen Nu leh Pa ahi khanghamte zahtakpiakna-in kine sak hi. Bangkuasung kine an leh tui kihawm khempeuh Nu leh Pa tanh kipia masa hi. Nu leh Pa tungah i bawl bangbangin ei tungah hong tungkik ding hi.\nPrevious: Chinese New Year 2016 sung khualzinsawm te theihding\nNext: Kawlgam Hun Hoihlai ~ Rev. Gin Khan Nang


url: =Hurricane Irma kici huihpi khauhmahmah in Caribbean sungteng nawkding :: ZOMI DAILY\nposted on 6 September 2017 at 2:42 pm Lomkholna: News, Sawltak, USA, World\nCaribbean kuamsungteng ah “Hurricane Irma” akici huihpi akhauh mahmah in nawkding kici ahih manin tuasung ah ateengkha te patau mahmah in, ki nakginkholh mahmah uh cih BBC pan kiza hi. Tua Hurricane Irma pen Atlantic tuipitung ah abeisa kum 10 sungin akhauhpenpen huihpi hiding kiciliang hi.\nHurricane huihpi pen Category in kikhen a, hih Hurricane Irma pen Category 5 in kiciamteh hi. Category 5 pen Hurricane lakah akhauhpenpen hi a, huihnun akhauhna pen naikhatsung in 295km/h (185mph) kiciliang hi.\nCaribbean kuamsung aom Leeward Islands ah Hurricane Irma in nawkkhinta a, tuapan in Puerto Rico leh Dominican Republic nawkpheiding kici hi.\nUS gamsung aom Florida’s Key West sung aom khempeuhzong kihemkhia hamtangding in thunei te’n sawlkhin uhhi.\nFlorida, Monroe County aom Emergency Operations Center Director asemlaitak ahi Martin Senterfitt in agenna ah mikhempeuh aki hepkhiatding in akisawl hi. Hongtungding, hongnawkding Hurricane Irma pen Category 5 himawk ahih manin, kuamah omkhuan kipiatheilo dinghi ci’n genkhia hi.\nKey West aom khuasung mipite zong kihemkhia in, tui leh nektawmding Emergency Supplies cihte zong kiging ngeingai uhhi.\nAirports zong tampi kikhakcip a, vanleng atung alengkhia bangmah kiphalloding cihi.\nUS National Hurricane Centre (NHC) te genkhiatna ah hih hongnawkding Hurricane Irma pen tulaitak naikhat 24km/h (15mph) tawh anawk laitak hi a, hih huihpi pen khauh mahmahding “catastrophic” hi ci’n genkhia hi.\nVideo: Hurricane Irma grows to powerful Category 5 storm\nTulaitak Hurricane Warning pen anuai a munteng ah kipiakhin hi:\nHaiti gam, Turks and Caicos Islands, South-eastern Bahamas te ahihleh Hurricane Watch dinmun hilai cih kiza hi.\nNungdiak in US gamsung Texas leh Louisiana State sungteng ah Hurricane Harvey in nawkgawp in mitampitak cimawh dongtuak in om uh a, tudongmah abuaibuailai uh ahihi. Tua kawmkal ah tu’n Hurricane Irma in US Mainland nawkding kicileuleu mawk hi. USA, Florida State sung aom Key West khuasung ah Zomi te ih omkhahiam? Sawltak #zomidaily\nPrevious: Malaysia, Jalan Kampung Baru ah pasal khat aguaktang in vak\nNext: Malaysia gamsung ah guta damiah kidop huai mahmah


url: =Singapore pai zawh kum khat val thu ki zalo :: ZOMI DAILY\nposted on 27 July 2014 at 6:52 pm Lomkholna: News, Zomi\nZomi ulenau te aw,\nPang sak khua mi Singunau a teng Pa Vial Za Gin leh Nu Nem Awih Cing te tanu Lia Cing Lawh Dim (kum-19) pen 2013 April kha Ni 2\nni a Yangon pan Singapore a leng ci hi.\nNasem ding apai hi a agent(Puaisa) pen Vung Ciin a cih hi. Singapore apai ding ni azan in inn lam hopih in tua zawh bangmah thuzak na om nawnlo ahih man in apa ten hong kan pih un ci in ZYA Zum ah huhna hong ngen uh ahih man in kong tangko khia uh hi.\nAthei kha ih om leh ih kizaksak nading in ih ki thum phapha hi.\nDear u leh nau,\nhih thu tawh a kizom in, hih ci bang a Singapore hong pai peuhmah in meltheih khat leh nih i contact number neih hamtang ding leh i tun phet in i tun lam zaksak hamtang ding kisam mahmah hi. Tun phet in a sap dan ding a lem kei leh zong a zing leh thai in sap hamtang ding hoih mahmah hi.\nTua bang i cih ciang in hong pai khempeuh tuahsia pah uh hi cihna hi lo hi. Thu a kizak loh hang zong nuam a sa mahmah tampi ki om veve sam hi.\nLawh Dim vai pen lung himawh luat ding in na tuat kei phot ni. Thu i zak loh hang in a tuahsia ding in ngaihsun kei ni. Tua i cih ciang in a thu kan kul lo cihna hi lo hi. A thu pen kan ding mah a hihi. A hih theih leh Vung Ciin’ phone number kan masa zo le hang i maban ding hong lem toto ding hi. Vung Ciin phone number a thei i om hiam?\nPrevious: Pu Thang Khawm Pau in USA Citizen ngah lungdam pihna\nNext: Tukum ZDF te’n ih Zomi gam apuahna maan leh athu\nKamang lamdang salua ing ~ Lengtong Pauno\nMalaysia, Melaka aom suangmanpha zuakna kibuluh, RM200,000 manneiding kigukhia\nKuala Lumpur, Chinatown ah Operasi kibawl in gamdangmi 300 thusitna kinei, 170 kimansuak\nMalaysia KLIA vanlengtual ah khualzinmi tamlua in ziakai mahmah\nKL khuasung kikawmna Kelana Jaya meileng meikang


url: =Khangthak hun tawh kituak in Pasian’ mizat mahmah Franklin Graham te pawl omlo hi leh Pasian’ thu umte leh Pasian’ nasemte’ kam a humcip nuam liberal pawlkhat om khinzo hi.\nBy\tDisciple Sian\t 08 Feb 2021\nUpnapeeng (Liberalism) huzaapna tawh Lai Siangtho tawh ki lehbulh thu tampite lakah; neih kibang kitenna (same-sex marriage), naungek thahna (abortion) te ah Pasian nasemte a kamhum cip sak nuamin; politics leh Pasian nasemte kisailo hi cih khakcipna bawl nuam uh hi.\nGamvai Pasian nasemte tawh kisailo hi cih paulap in mipi in Lai Siangtho gen thuman a mugloh nading leh; Pasian’ deihbang in thu gen theih loh nadingin khim bawl uh ahi hi. Tua pen kumpi lui Obama te’ khutsung ah suuk mahmah in; Tapidaw te’ upna bawlsiana leh nengcipna pen amau hanciamna ahi hi.\nLai Siangtho hilhna a khaktan nuam leh a nawngkai sak nuam in Satan in na tampi sem khinzo hi.\nMoses hong suah ding ciang in, pasal no naungek khempeuh thahna tawh Pharaoh #kumpi in thupiakna nei hi (Exodus 1:15-22).\nNaungek Zeisu hong suah ciangin akiim a om naungek teng thah nading Herod #Kumpi lam mah pan thu hong om hi (Matthew 2:16).\nPasian thu ahih nak a leh defend, support protect uh uh hi. Tua pen Tapidaw khempeuh’ mawhpuak ahi hi.\nPasian thu pen mun khempeuh, mi khempeuh tungah (Mark 16:15) hun khempeuh (2 Timothy 4:2) ah pulak ding ahi hi.\nPasian’ kamciam naungekte a kithah sawmna pan Pasian’ mite in kem in, sel in panpih uh hi.\nPasian’ thu tawh kituaklo, Pasian langpanna thute ah hilhna, genkhiatna leh tangdin zawhna neih ding pen thu-um mite’ mawhpuak ahi hi.\nTuhunah mi khempeuh in ama lungsim muhna, sandan leh puakzia gen theihna aneihna uh puak nading online platform hoih tektek hi.\nObama leh a pawl Liberal te in Pastor te’ sermon natawm khaktan sawm mah taleh; Pasian in phal nailo ahih manin Trump hongkah to sak hi.\nMimal khempeuh in freedom of speech (suakta tak a gen theihna) paulap pi in a nei Democrat te in, Pastor te/ Pasian nasemte in amau muhna a gen pen sanzawhlohna aneih uh pen; human rights principles a palsat uh ahih lam amau leh amau ki theilo citciat uh hi.\nMizawng, peemta leh nuntakna khempeuh manphatna paulap in thugen ahi liberal ngaihsutna aneite in, ahun ding a omlo anu’ gil sunga om naungek thahna (abortion/ killing of babies) pen thapia citciat uh ahihna pen; amau lep thubullet tawh ki lehbulh zeel hi.\nPasian nasem ahi a; company nasem ahi a; mipi’ nasem hita leh mikhempeuh (numei, naupang) in thu tuamtuamte ah ama muhna leh ngaihsutna a pulak theihna pen (freedom of speech) ahi hi.\nMi khempeuh in ama muhna pulak thei ding in; Pasian nasemte in amau muhna pulak theilo zawsop ding cih bang ngaihsut khialhna pen; Human rights principle tawh kituaklo banah; constitution tawh zong ki tuaklo hi.\nObama akiteel ding hun lai in Pasian nasemte, Tapidaw te in “Pasian vai leh politics kisai khalo hi” cih tawh mee (vote) khialo kha uh ahih manin, Pasian langpang Obama leh a pawlte in mun hong ngah manin, biakna hencipna leh gakcipna tampi hong nei man uh hi.\nUpna thu a a peeng sak nuam, a phunciak nuam leh upna thu a lehdo nuamte hilh ding, lamlah ding pen Tapidaw khempeuh i mawhpuak ahi gige den hi (1 Peter 3:15).\nPasian a it takpi a; Pasian gam ading a vei; Khangthakte’ mailam a khualte in Pasian’ langpang kipawlna, party leh mimal, makaite peel in; Pasian thu tawh a kituaklo thute gen ngam, pulak ngam in Pasian’ upna thu lencip in dinpih tinten ding pen Lai Siangtho hilhna ahi hi (Matthew 24:13).\nLai Siangtho in mun khempeuh, hun khempeuh ah thungen ding ci hi mah leh, leberal (Democrats) kumpi in sanginn, zumte leh kumpi zum ah thu nget ding phallo hi. Hihbang Lai Siangtho lehpanna leh Pasian’ lehdona pen thu hangsan takin a gen ding pen Siate, Pasian’ nasemte mah ahi hi.\nLai Siangtho sungah Pasian zia tawh a kalsuanlo kumpite’ tungah hangsan takin a thu gending pen Siampi leh Kamsang te bek mah ahi zaw hi.\nPasian’ kammal Lai Siangtho pen paulap a zat ding hilo a; bulphuh a neih ding ahi zaw hi.\nThuman, thutak leh Pasian ading a dingkip zo den dingin thu-um mite TOPA in hong makaih den hi.\nhuman rights biakna 65 Views


url: =Thuhilh Siavuanpa - Zomi Adventist Innkuan\n2012 Sabbath 13na pan khenkhiat sumpi a sang, Manado Adventist Zatopi, tangthu maan hi.\nKumsimin, Jay in a zato nasepna panin, kaalkhatnih hun la in, Pasian thu genna in hunzang zel hi. A naseppih te zong tuabang dingin hanthawn hi.\nDoctor Jay in, amah leh a naseppih te, mipi tungah, lungdam thu tangko na a neih man un, ci-na te a khoi na vuah, kipumkhat zaw leh, Zeisu hong kumkikni ciang a ding kiginkholh sakna ah, muibun zaw hi cih mu hi.\n“Lungdam thu tangko pen, ka zing-an leh ka sunsiah hi,” Doctor Jay in, Sulawesi tuikulh a om, mi 150 luptheihna, Manado Adventist Zatopi, a zumh sungah, interview na khat ah genkhia hi.\nZatopi i’ 2017 kum lungdamthu tangkona ah, local conference tawh mapangkhawm a, ki tuiphum 69 pha hi. A dang 53 te in 2016 kumin kiphum khin uh hi. Tua lungdamthu tangkona a mun nih in, Doctor te bekbek in, thu gen uh hi.\n2018 kum ciang kikheel hi, Pawlthum hong kisuah uh a: Doctor te makaih na, Nurse te makaih na leh Zato uk te makaihna ci in khen thum hong kikhen uh hi.\n“Apualam i paikhiatma in, eimahmah, kipumkhat masak kul, leh mipi tungah lungdamthu i tangko ciangin, i ngiim i tupna te zong i ki pumkhat kul hi,” Doctor Jay in ci hi.\nJava tuikulh tung a om, Bandung Adventist Zatopi makaipipa Doctor Jay i phuutkhak thu teng hi. Kum nga sungin, mi 4,000 te’n Zato’ nasemte Lungdamthu tangko na panin, mi tul li (4,000) ki tuiphum uh hi.\nIndonesia Adventist pawlpi in Zatopi 4 nei hi; Bandar Lampung Adventist Zatopi leh Medan Adventist Zatopi, cihte hi uh a, Sumatra tuikulh tung ah om uh hi.\nManado Adventist Zatopi pen, Union zumlui inn ah a kihong hi a, a honcil 2007 kum, December kha in, mi 50 luptheihna hi. 2012 kum, Sabbath 13na pan sumpi khenkhiat te tawh, 2013 kumin khanto a, mi 150 lumthei ta hi.\nZatopi in, haksatna tamveipi tuak a, a diakdiak in, Doctor hoih kisapna hipha diak hi, ci in Doctor Jay in gen hi. Zato nasem 384 om uh a, 100 ah 90 Adventist te hi in, kumkhat sung cina 700,000 kiim om den hi.\nDoctor Jay pen, 2015 kumin Manado Zatopi ah hong tungthak hi a, Adventist cidamna nasep sem dingin ki lamen ngei hetlo hi. OB/GYN doctor cihte kumpi Zato ah semkhin a, Sabbath buaina hangin, kum sagih khitciang a khawl a hihi. Kumpi sung a nasep tawlnga in, Bandung Adventist Zatopi ah lut in,\nPasian nasep tawh nasia takin thuah in sem hi.\nDoctor Jay in, tuabang a Pasian nasepna hangin, mite lungdamna thu theisak bekdomlo in, Zato nasem te zong tha khauhsak hi ci hi. A naseppih te in zong, Zatui tawh Pasian nasep, manngenlo a cina khoina, cidamna thu sinpihna cihte, hih ngeingai uh hi.\n“Mite tha i piak ciangin, eima a ding phattuamna zong thakhatin hong paipah hi, ” ci hi.\nManado Zatopi in, kikhoppi nih nei a, Nipikaal thunget, kumkhat in nihvei leh, ni sawm thungetna (10-days-of-prayer), nisim zingsang biakpiakna cihte limtakin bawlsak hi. 2016 kumin, cina kua (9) ki tuiphum a, 2017 kumin nih (2) ki tuiphumbeh lai hi.\n“Matthew 28:19–20 pen kote i bulphuhpen a hihi,” Doctor Jay in ci hi, Zeisu hong sawlna te bulphuh hi, “Pai unla, minam khempeuh te keima nungzui suaksak un, Pa Pasian min, Tapa min, Khasiangtho min tawh tuiphum un la, kong thupiakna khempeuh zuih dingin hilh un.” “Zeisu hong paibaih ding cih I thei hi,” Doctor Jay in ci hi. “Zeisu hong paibaih ding hi.”\nSumpi te a dingin lungdam ung.\nSee also MSS 10: Kum 10 Sung Mang Kibang Den\nZi 3 Nei Mipa\n03. Tawlngak Dingin Ngiimlo\nPrev post Pasian Adingin Leeng\nNext post LESSON 6: KIPUMKHATNA LIMCINNATE


url: =Japan ah khualumluatna hangin mi 30 in sihlawhkhin, mi 12,000 zato kipuak :: ZOMI DAILY\nposted on 22 July 2018 at 7:29 pm Lomkholna: Japan, News, Sawltak, World\nJapan gamsung ah Heatwave in nawkin khuahun salua, lumlua mahmah in atawmpen mi 30 peuhmah in sihlawhkhin a, adangzong mi 12,000 bang zato ah kipuak uh cih AFP leh Euro News pan kiza hi. Tuapen July kalnihsung in thupiang hi a, tuni Sunday ni inzong Japan gamsung aom khuapi tuamtuam ah khualumna pen 40 Degrees Celsius tungtodek hi.\nAnunung Report akizakna ah July 15 ni ciangciangin Heatstroke in anawkna hangin asipen 12 hi a, tuakhitzawh asawtlo in zato ah akikem adang mi 3 sihbeh leuleu cihi.\nJapan Fire and Disaster Management Agency te genkhiatna ah July khalai “Mid-July” sungin khualum thuaklahlua in zato akipuak pen mi 9900 valbang pha ci uhhi. Abeisa kalsung in 2700 hi a, tuazawh tampitak khualum thuaklah in zato akipuak ngeingai ahihi.\nKhuahun “weather” pen hoihlam manawh zawlo in, khuahunpen tunidongmah lummahmah laihi.\nKyodo News Agency te pulakna ah Saturday nikhatsung bekbek inzong mi 11 takin sihlawh uh a, asi atamzaw pen kumtamkhin piteek puteek vive hizaw in, khualum “heatstroke” thuaklahlua in asi uh cihi.\nVideo: Japan’s citizens have been urged to take precautions against soaring temperatures as the country remains in the grips of a heatwave that has killed about 30 people. Thousands have sought hospital treatment for heat-related conditions over the past two weeks as temperatures in central Japan peaked at 40 degrees celsius.\nSaturday nikhatsung bekbek inzong Tokyo City sungah cinapuakna mawtaw “Ambulance” 3091 kizangin khualum thuaklah cina te zato ah kinawn ziahziah cihi.\nKyoto City sungahzong khuahun khualumna “temperature” pen kiamcih omvetlo in, ni 7 sung akizom in temperature 38 Degrees Celsius tuangsiah ah omcipden cimawk hi.\nJapan’s Main Island sungteng atamzaw ah khuahun lumlua “extraordinary high temperature” ahih manin, Weather Agency te’n khuasung mipite kidop siamtheih nadingin Warning piakna tangkokhia uhhi.\nHeatstroke pen lauhuailai mahmah ahih manin khuasung mipi te’n tui tampipi dawnding leh innsung ah Curtain leh Air Conditioning te zangin kikemsiamding zaksakna nei uhhi.\nMore: Japan ah guahtui tamluatna hangin tui khawnggawp, mi 38 sikhin in 50 val mangcip\nTuaban ah Japan Education Ministry inzong sanginn thunei te zaksakna nei uh a, hih khualumluat hunsungteng sangnaupangte apualam ah Outdoor Activities kimawlpih lohdingin thupia uhhi. Abeisa kalsungin sangnaupang kum 6 aphapan khatzong sanginn apualam ah kimawlpihna hangin khualum thuaklah in sihlawhkhin hi. Sawltak #zomidaily\nPrevious: Ling-uih teh le Zawngtah gah tungpan thalakna\nNext: Minambup nungtolhna ~ Lian Tuang\nJesu bek mitsuan ni\nKawlpi Crusade Poster: June 19 – 21, 2017


url: =December 18 | Khuano khata Pawlpi ~ MUC\nDecember 18 | Khuano khata Pawlpi\nAdmin 9:14:00 AM Articles, MISSION NEWS\nKhuano khata Pawlpi\nMawtaw nei lo, motor cycle zong hawl thei lo, tua banah siksakol nangawn ka tuang thei kei hi. Ka kikhopna uh biakinn gamla ahih manin taxi tawh ka pai uh kul hi. Tua bangin Sabbath ni ciangin ka pai khiat det ciangin ka pasal tawh ka kizopna-ah buaina hong om pahpah hi. Ka pasal pen Seventh-day Adventist hi lo hi. Ahi zongin biakinn ka pai nuam hi. Ka teenna uh khua-ah Adventist biakinn om lo hi.\nKa khua uah bel biakinn om hi. Ahi zongin hih khua-ah pai ding gamla ka sa zel hi. Gamla ahih manin ka pasal in hong zui nuam ngei lo hi. Amah kia lah innah om nuam lo hi zel kawikawi hi. Sabbath ni khat kikhopna pan inn ka tun leh sual tungah an na bua hi.\nBiak kikhop ding bek kinteh, inn sung vai bangmah kin lo ci-in hong tawnggawp hi. Ka pasal ka it hi, kikhop ding ka pelh nuam kei hi. Bangci kalsuan ding ka thei nawn kei hi. Topa tungah cihtak ding ka hanciam sial in langpanna ka thuak hi.\nKa tapa in galkap hi-in a gamkuan na panin liamna tawh hong ciah hi. Amah kem ding don dingin inn ka nusia hi. Tua sungin ka pasal in hong sihsan hi. ka om loh laitakin hong nusia ahih manin ka lungkim zo lo hi. Innah om hileng amah ka kem ka khoi thei ding a, cih ka ngaihsunsun hi. Dahna in hong tuamcip hi. Kha khat sung bang Lai Siangtho sim lo, thungen lo-in ka om cip hi. Pasian in kei adingin ngimna khat nei ding hi, ci-in ka ngaihsun hi. Amah in na khempeuh uk hi, cih ka um hi. Ka khua uhah biakinn adingin Pasian in geelna khat nei hi dingin ka ngaihsun hi. Biakinn puahkik nadingin Taiwan dollor 100000 bang kisam hi. Hih zahzah sum pen khuano khat pan ngah nadingin lampi om lo hi.\nKa pawlpi sung panun numei khat in tuahsiatna thuak a, zato zuan hi. Ni khat sungin nupa kopkhat in hong nusia hi. Tua khit ciangin biakinn nasem khat, pawlpi mi ahi lo khat in lungtang natna panin gimin tawl a tuksuk hi. Tawlkhat khit ciangin hong dinto zo sam hi. Bangmahci keng ci-in a nasep hong zom kik hi. Tua bangteng thu hong pian khit ciangin ka sanggam pa lungkia hi. Biakinn puahna abeizah ding khial kha tam maw cih hong lunghimawh mahmah hi. A beizahzah ding sum kei lo ka hih manin ka lungkham peuh hi.\nTopa muanna tawh a kizawh dong sem suak dingin ka gen hi. Tua bangin lungkia-in ka om laitakun pawl dangte khat in ka biakinn ah kikhawm dingin hong pai hi. Amah in biakinn puahphatna mu-in kizo nai lo cih thei ahih manin nasep huh dingin hong ngen hi. Khristian khat in adang Khristian khat huh nuam lo dingin nuntakna in hun tomlua hi, ci-in biakinn puah hong huh hi.\nNitak hong tun caingin ka khut sungah hong pia-in ken biakinn phuah hong huh ning, ci-in hong gen hi. Tua lai-ip ka hon leh ka lamet het loh sum ka mu hi. A vekpi-in Taiwan dollar 6000 hong huh hi.\nNasemte in tua bangin huhna sum hong kipia a theih ciangin nasep thaman hong la nuam nawn lo hi. Ken zong kong huhna hi, ci-in thaman la lo-in a khawngkhongin hong puahsak hi. Hih bangin biakinn puahkik hi mah le ung, kum 6 a sawt khit hangin kizo siangnai lo hi. Pasian in ni khat ni ciangin hong zawhpih ding hi, cih lametna ka nei hi.\nMai Sabbath in quarter cin Sabbath ahih manin sumpi khiat ngei a zah thum khia ciat dingin a kizasak hi hangh.


url: =Piangtakpi :: ZOMI DAILY\nposted on 15 May 2018 at 1:34 pm Lomkholna: News, Siamsin\n1898 Kumin laiat minthang Morgan Robertson a kici pa in a om nailo/a kianlua mahmah Tembawpi khat ii thu hong at hi. Aminding pen Atalantic Liner ci in a ngaihsutna hong at khia hi. A tembawpi minpen Titan ci hi.\nKum 14 hong cin 1912 kum ciangin White Star Line Shipping Company in Tembaw lian lua mahmah khat hong bawl hi. Robertson ii laisungah tembaw gihna pen ton 70,000 hi aa a taktak aa hongkibawl pen ton 66,000 hongpha mawk hi. A tembaw min pen Titanic ci uh hi.\nRobertson ii sunmang tawh a bawl tembaw a sauna pi 800 hi aa a taktak aa hong ki bawl pen pi 882.5 hong hi leuleu hi. A nih tuak un mi 3000 pua thei aa $250 tawh mihau, mipil teng bek tuangsak uh hi. A nihtuak un a kisia theilo dingin a bawl uh a hihi.\nA hizongin Robertson in a Tembawpi pen April kha zankim lai tak in tuikhal taih in kisia hi ci in at aa a simkha mi khempeuh a lungsim sukha mahmah hi.\nA kibawl taktak Tembawpi zong 19 April 1912 in Southampton tembaw khawlna pan in NewYork lam manawh in hongpai hi. Zankim laitak lian mah in tuihal phukha aa a hoih mahmah a lian mahmah Tembawpi tuitaw lam ah tunmsuk diaidiai mawk hi. Mi khempeuh a lungsim sukha mahmah hi.\nI ngennop thu pen lh ngaihsutna pen a taktak in hongpiang (lmagination creates Reality) cih a hihi. Na khempeuh ngaihsutna စိတ္ကူးစိတ္တန္း pan hong piangkhia a hihi.\nTu ni aa na ngaihsutsut thu pen a sawtloin a taktak hong hi ding hi.\nA omnailo pi mah tungah na mailam ah na piannopdan, na ut dan, na tate a’ ding, na nasep ding, na hauhciang a nop ding dan cihte lungngaingai in. Hongpiang ding hi.\nNa khemeuh hong kipat khiatna pen Ngaihsutna (Lungsim) sungpan a hihi. Siamsin Library\nPrevious: Tulaai Leitung thuthang tuamtuam te May 14, 2018\nNext: Leitung gamvai khuahun a nawngkai sak theiden thute ~ Khup Lian Thang\nMalaysia Setapak Traffic khawlna ah mikhat kikaplum\nMalaysia Myanmar Embassy mai ah Rohingya te’n lungphona nei\nSouth Korea gamsung aom zato khat meikang in mi 41 si, 70 liam\nVideo: Datsi puakna Oil Tanker mawtawpi khatin mikhat gawikha\nBaghdad ah Car Bomb kitam, mi 12 si, 37 liam\nLia le Taang Galdot ~ Thawnpu\nKuala Lumpur khuasung ah lungphona neidingte kipanpan ta ~ ZD\nDemocracy or Constitution: Koi masa zaw ding? ~ Tual Khan Suan\nTurkey gamsung ah Tourist Bus khat tuahsia in mi 23 si, 11 liam\nNi 12 Sung Thunget Leh Biakpiakna


url: =Mai vun kepzia ding ~ Pau Tun Thang :: ZOMI DAILY\nposted on 26 August 2015 at 12:09 pm Lomkholna: Article, Health, Pautunthang\nMikhempeuh in vun cidam leh etlawm ki deih ciat hi. Meelhoihlo te ading bangin kitangsam diak hi.Vun hoihna ding kideih ahihmanin ki ngaihsun ciat hi. Ahizongin a hoih dinga ngaihsut khempeuh hoih khin khollo thei hi. Hih tawh kisai thu pawlkhat gen leeng. Zatsa pawlkhat khawlsan kuul dinga zat nail oh pawlkhat zat zong kuul thei ding hi.\nMaiphiat munlua loding:\nMai pen phiat ding mah ahi hi. Aizongin ni tamveipi phiat lo ding. Mai nel lua te khawng ni khatin tam veipi phiat ding pen ki geen thei zel hi. Tua hi leh cidamin mai zong phual lo zawdeuh dingin ki ummawh hi. Ahizongjn Alexandra Spunt leh Siobhan O’Connor ten nikhata mai phiat mun a hoihna thei lo uh hi.\nMai nel pen bacteria leh Vun keu lua pana kidal nanga Pasian hong bawlzia ahi ci mawk uh hi. Nikhata mai thum vein a phiat ciangin vun natna tuam tuam om thei lak pan kidal lo zaw in Chance pia zawsop hiteh. Vun pen a keu ding hi lo hi. Vun keu hun lai phalbi ciang zong a keuloh nangin lotion kin uh zawk ding ahi hi.\nFace Scrub naak zat luat loh ding:\nFace Scrub pen vun nasep ding a semlo te mansak nangin hoih hi. Ahizongin naak zat luat ciangin vun cidam kim lai zong sia sak thei hi. Zatloh ding cihna hi tuan lo in naak zat luat loh ding cihna hi zaw hi.Kaal nih ciang khat vei zat hi leh hoih bek hi.\nOil omna Cream bek zat Ding:\nCream pawlkhatah oil om lo ahihmanin Oil Free Cream kici hi.Ahizongin oil omlohna Cream pen hoih lo hi. Tangsiat (pimple) omna sa te keu nuam mah mah ahihmanin oil kitangsam hi. Oil tam zat luat ding lah hi tuan lo hi.\nFace Cream nam tuam tuam zat ding :\nFace Cream nam tuam tuam zat pen vun adingin hoih hi. Hun khatah a nam tuam tuam zat ding cihna hi lo hi. Gentehna in tukha-a zat pen maikha ah zang nawn lo ding, a tuam dang khat zang ding. Laih zel ding cihna hi pipen mai hi. Mihing khat leh khat vun ii’ kitangsap zong kibangkim khollo ahihmanin a tuam tuam sin masak phawt ding hoih lim lim hi.\nKum 30 tunglam Face Mask hoih pen:\nCoconut oil sikkeu dim nih, aktui sungdal khat, khuaizu sikkeu khat leh cikhum sikkeu khat helkhawm ding. Hihte khempeuh munkhatah koih khawm in la tawk in. Tua khitciang na maiah nuh in. Minute 25 sung na maiah diah phawt in. Tua khitciang tui lum pippiap tawh na mai phiat in. A tawpna lamah tui vawt zangin. Kum 30 khit ciang maivun hatlo tek tek ta hi, tua manin mai vun hoih deih ten hibang hih zel ding hoih hi. Kaalkhat khatvei beek hih zel ding ahi hi.\nKum 40 tunglam Face Mask hoih pen:\nPeas (Bepi) sikkeu neu nih, Evening Primrose Oil sikkeu khat, Bawngnawi sikkeu khat, Grape (Leenggah) tang sikkeu khat leh Carrot tui hai lang gawmkhawm ding.Tang nei khempeuh gawizan dikdek phawt ding ahi hi. Tua khitciang na maiah nuh in.\nMinute 30 sung na maiah diah phawt in. Tua khit ciang tui lum pip piap tawh na mai phiat kik in. Kum 40 khit ciang maivun pen kikawl ta hi. Vun in Collagen leh Elastin tasam ahihmanin vun etlawm nawn lo hi. Tua manin hih danin Face Mask bawl in la, na mai ah nuh zel in.\nKum 50 tunglam Face Mask hoih pen:\nKum 50 tunglam te ading Facial Mask hoih pen: Brewer Yeast (Zu bilh silngo sawh) sikkeu khat, bawngno hai lang leh khuaizu sikkeu khat gawmkhawm ding. A gawm dan ding; Brewer Yeast leh bawngnawi a tuam in hel ding tua pen Fridge ah zankhat koih ding. A zing ciang khuaizu tawh hel(gawm) pan ding. A veka na gawm khitciang na maiah sahtakin zut in. Minute 30 sung na maiah diah phawt in. Tua khit ciang tui lum pip piap tawh na mai phiat masa inla a tawpna lamah tui vawt tawh phiat kik in.\nMaivun nel loh nang FaceMask hoih pen:\nNahtang min gap lang,Avocado(Butter thei) min pum lang, bawngnawi sikkeu khat leh Olive Oil sikkeu khat gawm khawm ding. Tua khit ciang a man mah mah dong tawkzan ding. Tua khit ciang na maiah minute 30 sung diah in. Tuilum zangin na mai phiat inla, tuakhit ciang tui vawt tawh phiat kik in.\nNi zung natna dalna Facial Mask hoih pen:\nSesame oil sikkeu nih,Aloe Vera gel sikeu nih,wheat Germ oil sikkeu khat,Cinnamin Oil tak 12 leh Lavender Oil tak 12 gawmkhawm ding. Na maiah sawtpi tak diah masa phawt in. Na theih ding; Screen hi loin ni zung natna lauhuai pana hong dal ding bek ahi hi.\nMaivun siansakna Facial Mask:\nApple pum khat seh li suah seh khat, Peach (singgah namkhat), pum lang, Tomato(mehthuk) pum lang, bawngnawi hai lang sanga tawm zaw deuh leh Almond Oil sikkeu khat gawmkhawm ding.Singgah te pen a hawng kheh khitciang a tui suuk ding ahi hi. A veka na gawmkhitciang lum sak in.Tua khit ciang koih vawt kik inla, na maiah minute 30 sung nuh in. N.Pau Tun Thang\nPrevious: Nausuakding tawh Photo akizaih Doctor kua himawk hiam?\nNext: Na Pan Mun Bang?\nzomi lian says\nSia aw, nalai gelh te simnop mahmah napi na Zolai khat-le-nih ka telkhialh dektak om inah ong kum pak ning.\n1. Vot (Cold) Vawt (???)\n2. Tok (Stir), but Tawk leuleu ciang in sathau bang hileh Oily, which means ‘Excess’ in other cases.\n3. Phot (First/ Firstly) Phawt (???)\nI Tedim/Zolai ah o pen ou tang aa kizangh ahih zenzen hang hidan te ah zat veve ding ahi hi. Bang hang hiam cihleh hihte pen exceptional case hi. o taang in ‘aw’ nazat ciang in asau in kikai aa, meaning tuampi hong suakthei hi.\nLeave a Reply to zomi lian Cancel reply\nKawlgam ah tukum Distance Laivuan ki gakding\nKhalkha khuahun (24 Feb 2017) ~ Khual Suante\nMalaysian Police te’n Sabah ah temtawi vankhamzuak khat kaptuk